qundao/data-zh-poetry huggingface dataset:
鹦鹉词饮客子湖楼作
作者：翁纪长
朝代：清
体裁：古风

祢衡点笔题鹦鹉，蚁视王侯挝羯鼓。我亦天涯淡荡人，古来何地无黄祖。鹦鹉湖，鹦鹉楼，沈郎才调尽风流。重阳不雨菊花好，况有琼杯消百忧。人生一度几盈缺，昔向东吴走西越。读书万卷济何事，满眼干戈羞白发。君不见楼前湖水知我心，起立苍茫望秋月。
卖花声·新夏雨窗病怀
作者：翁舆淑
朝代：清

窗外雨潺潺。罗袂生寒。困人天气怯衣单。我病伴愁愁伴我，愁病双关。睡起黯无言。强自凭栏。檐声又逐鸟绵蛮，天亦淋漓无奈也，泪叠云山。
菩萨蛮·秋夜
作者：翁舆淑
朝代：清

浅云行散红霞敛。敛霞红散行云浅。中正月亭空。空亭月正中。砌蛩吟雨细。细雨吟蛩砌。灯烬欲阑更。更阑欲烬灯。
田家诗拟陶
作者：翁荃
朝代：清

穷经一生事，老至强荷锄。先师鄙樊子，农圃谢不如。我胡忽改业，甘为小人徒。圭组岂不荣，日与倾危俱。黾勉食其力，一饱安有馀。魂梦无萦扰，日高起徐徐。床头清酒熟，聊以解辛劬。
读武侯靖节合集
作者：翁荃
朝代：清

士生三代下，著书日纷纭。武侯与靖节，述作称完人。三聘出草庐，治国兼治军。灭贼志未遂，鞠躬竟忘身。彭泽归去来，耻为二姓臣。甘守西山节，荆轲愿空存。二公重志行，岂惟尚华文。隆中倘未出，悠然乐天真。柴桑苟任事，述祖抒忠纯。易地则皆然，孟子曾有云。吾生千载后，展卷如相亲。梦寤接古贤，心期共探论。还祈志颜尹，望古情弥敦。
题金亦陶运甓图
作者：翁诰
朝代：清

清淡坐啸晋祚坼，五马南奔避刘石。长沙励志向中原，朝暮州斋运百甓。樗蒲戏具牧奴事，生既无闻死何益。高论犹堪振懦夫，光阴分寸谁珍惜。金君名字慕古人，昂藏磊落自写真。鸡群独立千里鹤，形貌不与寻常论。八州富贵非所羡，名山大业当精勤。君不见弃官归去彭泽令，祖孙高躅千秋敬。抚松采菊良可师，运甓君偏希士行。吁嗟乎！少年掣电须臾过，努力不早奈老何！及时矻矻休蹉跎。
晤王孟亭太守于金陵
作者：翁运标
朝代：清

四十专城早立勋，投簪及赴旧榆枌。唤回梁苑繁台梦，许入间鸥野鹿群。崔琰虬须人未老，孙登鸾啸我先闻。藩车小市成前度，何处重逢左阿君。
纪梦
作者：翁运标
朝代：清

叫月叩璿宫，乾坤一气中。天门何詄宕，海色自溟濛。绛节逢金母，青裙拜木公。更邀王子晋，细奏玉玲珑。
夏日
作者：翁静如
朝代：清
体裁：五言律诗

绕屋参差竹，当窗屈曲松。泉声琴韵合，扇影月光融。粉滴香莲雨，凉生细柳风。园林无暑到，长夏与秋同。
长干塔
作者：翁鼒
朝代：清
体裁：七言绝句

寒云漠漠是金陵，九级原从天半凭。应为六朝愁不尽，老僧新锁上三层。
桃花潭打鱼歌
作者：翟一枝
朝代：清

涩滩南下九里曲，红雨锦鳞映波绿。老渔家住山之南，作椮养鱼如养蚕。终年持竿不离手，截江而取心尤贫。西岸鸣榔应东岸，大罟云合人声乱。挺叉纷从烟波入，溅沫飞涛走惊电。细鬣巨鳞不知数，登盘更爱雪花粲。楼头少妇取作羹，手执双鲤不忍烹。放尔径渡桃花水，尺素凭寄千万里。却羡生涯易足似渔家。夫举网，妇拿槎，年年不负潭上花。
题屠芑堂狼山题藓图
作者：翟云升
朝代：清

平生癖嗜古，欧赵思继踵。遇石墨镌华，心为子函动。吾友推屠公，探奇贾余勇。侧闻有狼山，突兀海波涌。岭谷丛莽中，丰碑数十种。石花苔藓斑，蜗涎泥沙拥。模糊几经年，点画皆翳壅。著屐尽搜剔，籀篆窥汲冢。蓬莱五色云，三岛众仙影。辉映古碑文，天地开奇景。幻诗并绘图，垂之千秋永。我今幸获睹，兴复驰巃嵷。愿得一一手拓置巾箱，与我琳琅金同珍重。
澎湖旅思
作者：翟俦
朝代：清

日卧澎阳思不穷，离怀愁入晚潮风。樽开东海山环坐，篷向南天水映空。卖赋何心竞冷艳，有刀谁敢问雌雄。七言诗作题桥意，留得知音岛屿中。万里篷飞天际去，一身宛在岛中悬。烹茶煮酒销愁日，扫地焚香静客缘。逢世敢吟招隐赋，有书久欠买山钱。回头自笑烟波外，蝴蝶梦中二十年。万事茫如不系舟，孤灯短剑自悠悠。三更愁断五更梦，六月寒生八月秋。廿载犹凭鱼隐见，十年谁抱虎髑髅。而今且出天涯外，那有归帆向北流。寒剑萧条天外游，蛮烟番雨几经秋。乾坤共识浮云幻，日月空随大海流。骨傲自惭难媚世，病馀那忍独登楼。愁来欲问愁何事，意绪茫茫似十洲。
澎湖旅思·其一
作者：翟俦
朝代：清

日卧澎阳思不穷，离怀愁入晚潮风。樽开东海山环坐，篷向南天水映空。卖赋何心竞冷艳，有刀谁敢问雌雄。七言诗作题桥意，留得知音岛屿中。
澎湖旅思·其三
作者：翟俦
朝代：清

万事茫如不系舟，孤灯短剑自悠悠。三更愁断五更梦，六月寒生八月秋。廿载犹凭鱼隐见，十年谁抱虎髑髅。而今且出天涯外，那有归帆向北流。
澎湖旅思·其二
作者：翟俦
朝代：清

万里篷飞天际去，一身宛在岛中悬。烹茶煮酒销愁日，扫地焚香静客缘。逢世敢吟招隐赋，有书久欠买山钱。回头自笑烟波外，蝴蝶梦中二十年。
澎湖旅思·其四
作者：翟俦
朝代：清

寒剑萧条天外游，蛮烟番雨几经秋。乾坤共识浮云幻，日月空随大海流。骨傲自惭难媚世，病馀那忍独登楼。愁来欲问愁何事，意绪茫茫似十洲。
谒敬亭张尚书祠
作者：翟士鳌
朝代：清

名山有意待畸人，猿鹤千年幸作邻。晞发沅湘还恋楚，采芝商洛竟忘秦。老臣心事风霜苦，吏部文章日月新。总欲揽衣循北郭，野棠花发不胜春。丹垩山椒一径通，往来愁绝望鸡笼。为辞簪绂江城隐，岂愿乡村伏腊同。古树含烟平阁外，归帆送影夕阳中。纷纷客舍争相识，今日临风尽老翁。
谒敬亭张尚书祠·其一
作者：翟士鳌
朝代：清

名山有意待畸人，猿鹤千年幸作邻。晞发沅湘还恋楚，采芝商洛竟忘秦。老臣心事风霜苦，吏部文章日月新。总欲揽衣循北郭，野棠花发不胜春。
谒敬亭张尚书祠·其二
作者：翟士鳌
朝代：清

丹垩山椒一径通，往来愁绝望鸡笼。为辞簪绂江城隐，岂愿乡村伏腊同。古树含烟平阁外，归帆送影夕阳中。纷纷客舍争相识，今日临风尽老翁。
过大庾岭
作者：翟大程
朝代：清
体裁：七言律诗

蹇驴十载逐惊埃，又向炎洲问越台。驿有红梅丞不负，峰当回雁客还来。溪桥听瀑时停策，野店逢花且酦醅。官道莫嫌噂杳甚，苍然岚翠望中开。
感怀
作者：翟廉
朝代：清

兵戈纷在眼，骨肉远关心。半载音书滞，孤城草木深。黄昏磷火出，白日阵云阴。何处猿啼急，凄凉游子吟。
高营夜坐感怀
作者：翟廉
朝代：清

红衣新熟橘，白首老书生。解渴闲呼酒，思家厌说兵。海天风鼓浪，平野月临营。遥忆黄河北，霜寒古赵城。
东郊晚行
作者：翟灏
朝代：清

秋客爱夕佳，信步越畦畛。荒径少人踪，屈曲辩修蚓。微风来前林，楸叶纷以陨。高天气象严，云色酿寒紧。眠情适沙鸥，过景疾霜准。度险桥阶危，穿幽竹蹊尽。闲劳亦何为，远被风物引。横空纵我眼，列岫展天末。青苍一幅披，秀色不可割。中有度世人，光景坐超忽。还欲招之游，山心话饥渴。白云来悠然，高鸿向空没。好景不肯常，况兹桑榆促。村厨爆湿薪，烟帛起纯束。一暝万形齐，何由著閒瞩。巢禽戢动羽，途人断归躅。清豪振凉蛩，健语共相勖。郊路熟可循，林黑误已数。赖有流萤飞，高下闪古绿。荒凉兴未摧，寂静意偏属。心镜终澄明，行吟多所触。银轮转无声，突自林端推。沓来清影众，我影亦同来。万象复我有，眼为今日开。落落秋势迥，纳纳天宇恢。溪光曳遥帛，岫色堆寒灰。诗肩耸千尺，与月相徘徊。寒浅未成霜，瀼瀼露如泻。芒鞋草间行，沾漉及两踝。到家近犹疑，乔木认里舍。邻机悄已停，吠犬蓦篱罅。茅丛何处光，破壁一镫射。妇功怀土风，寸晷惜无暇。向来安眠中，妙景虚夜夜。
东郊晚行·其一
作者：翟灏
朝代：清

秋客爱夕佳，信步越畦畛。荒径少人踪，屈曲辩修蚓。微风来前林，楸叶纷以陨。高天气象严，云色酿寒紧。眠情适沙鸥，过景疾霜准。度险桥阶危，穿幽竹蹊尽。闲劳亦何为，远被风物引。
东郊晚行·其三
作者：翟灏
朝代：清

好景不肯常，况兹桑榆促。村厨爆湿薪，烟帛起纯束。一暝万形齐，何由著閒瞩。巢禽戢动羽，途人断归躅。清豪振凉蛩，健语共相勖。郊路熟可循，林黑误已数。赖有流萤飞，高下闪古绿。荒凉兴未摧，寂静意偏属。心镜终澄明，行吟多所触。
东郊晚行·其二
作者：翟灏
朝代：清

横空纵我眼，列岫展天末。青苍一幅披，秀色不可割。中有度世人，光景坐超忽。还欲招之游，山心话饥渴。白云来悠然，高鸿向空没。
东郊晚行·其五
作者：翟灏
朝代：清

寒浅未成霜，瀼瀼露如泻。芒鞋草间行，沾漉及两踝。到家近犹疑，乔木认里舍。邻机悄已停，吠犬蓦篱罅。茅丛何处光，破壁一镫射。妇功怀土风，寸晷惜无暇。向来安眠中，妙景虚夜夜。
东郊晚行·其四
作者：翟灏
朝代：清

银轮转无声，突自林端推。沓来清影众，我影亦同来。万象复我有，眼为今日开。落落秋势迥，纳纳天宇恢。溪光曳遥帛，岫色堆寒灰。诗肩耸千尺，与月相徘徊。
吴江
作者：翟灏
朝代：清

垂虹亭畔月，暂照木兰船。秋老莼鲈国，霜寒橘柚天。鹜飞烟路阔，人静水花鲜。缅想三高士，披吟《笠泽编》。
崮山
作者：翟灏
朝代：清

北山例钳髡，兹谷极葱茜。瘦干突云房，交根络石面。陡空立怪峰，凿壁开飞殿。古像兀虚光，危阶直悬线。当门虎豹雄，灵状咄百变。凌竞阻复前，望望不知倦。
开山庙
作者：翟灏
朝代：清

陂陀滑无辙，乱砾堆隆窊。仆夫整绥睨，未历先愁嗟。掀轰敝栈轸，荦确盘蜕蛇。向回路转隘，巉石如排衙。一线五丁力，皴纹被稠麻。催鞭度磕匝，挂轊忧来车。
笕桥途中作
作者：翟灏
朝代：清

浅笠轻衫得自由，近郊閒趁晚晴游。翠阴夹路忽成巷，凉气袭衣先报秋。园朵欲攀摇未定，井华待汲去仍留。烟村暧暧遥相引，几处柴扉傍竹幽。
山楼晚晴
作者：翟翥缑
朝代：清

溪边才过雨，薄暮兴何长。曲径侵流水，高峰挂夕阳。江明帆影乱，风定竹声凉。更有怡情处，穿霞雁几行。
为汪姚良兄作
作者：翟赐履
朝代：清

与君相见日，俱是少年时。江树侵行迹，山云误客思。黄金皆失计，白发不须期。浮念知非道，高歌寄别离。
山居
作者：翟铸
朝代：清

松石斗嶙峋，奇山逢故人。往来天际路，吟啸梦中身。三月雪犹冻，一岩花不春。泉声云外落，洗尽十年尘。
史梦兰继室田太夫人九十大寿
作者：耆寿民
朝代：清
体裁：联

懿德大年，金萱春茂；含章抱朴，玉树山辉。
广州华林寺罗汉堂联
作者：耆英
朝代：清
体裁：联

一梦记前因，恰逢五百应真，似曾相识；诸天呈寿相，但愿三千世界，作如是观。
楹联
作者：耆英
朝代：清
体裁：联

先帝隆褒，有胆有识；时皇罪过，无耻无能。
八月十六夜宴盱江楼得白字
作者：耿介
朝代：清

江城霁夕晖，层阁凌百尺。冠盖会群公，对此秋月白。岂敢耽欢娱，良时亦足惜。下见江水深，澄涵一天碧。细火通渔艇，连樯聚商舶。潜鳞吹波澜，宿鹭依沙碛。为政无烦苛，民物各自适。冉冉江上枫，青青岭头柏。愿将孤月轮，皎洁比心迹。
嵩阳书院送窦敏修先生
作者：耿介
朝代：清

古道于今叹《式微》，临歧执手更依依。山灵似有留行意，一片停云久不飞。
由南平至闽
作者：耿介
朝代：清

茶洋六月放舟还，水竹千重咫尺间。龙抱石根翻急濑，天凭溪力割青山。人烟几处闻新哭，柳色经年忆旧攀。争似澄江垂钓叟，一竿无语伴鸥闲。
都门送周亦大同年
作者：耿介
朝代：清

曙色照行旌，鸣鞭出凤城。三年风雨意，两地别离情。露白秋江远，烟消枫树晴。奇书中秘在，须早侍承明。
新秋
作者：耿应庚
朝代：清

秋花如静女，不作时世妆。秋禽如山僧，萧然立斜阳。我心偶无事，轴帘卧方床。清风竹间来，两腋生新凉。小睡了无梦，讵问蝶与庄。
游甘露寺憩后山亭子望大江
作者：耿应庚
朝代：清

铁塔高临铁瓮城，天风浩浩送江声。古来文物南徐盛，眼底楼台北固横。渔笛乱催新月上，海门遥束暮潮平。风流七百年间事，何处茅庵认净名。
新莺
作者：耿愿鲁
朝代：清

翠羽翩翩耀锦衣，乔林经日恋春晖。回翔自有东风便，不向花阴冷处飞。
送孔心一观察之任粤东
作者：耿愿鲁
朝代：清

三月旌旄下柳塘，使君从此领炎方。双江棹接榕溪近，五岭云横梅驿长。去路秋山鸣翡翠，故人春雨梦桄榔。鲸波已息狼烟静，坐镇还看化远疆。
秋日游鹊华两山
作者：耿玉函
朝代：清

鹊华两点暮云中，缭绕秋光望不穷。几缕晴烟遮欲断，半沈林表半浮空。
和白香亭留别原韵
作者：耿苍龄
朝代：清

春水绿波春日迟，频年相隔更相思。清泉明月王维画，渭树江云杜甫诗。父老犹传悬晓镜，故人空说涤吟卮。迁乔此去长如愿，惭愧吴侬两鬓丝。
癸亥仲秋游狼山饭于白衣庵
作者：耿苍龄
朝代：清

观海难为水，登山半是仙。未从赤松隐，来证白衣禅。净土疑无地，层楼别有天。消愁一杯酒，归路夕阳边。
书闷
作者：耿遇房
朝代：清
体裁：七言律诗

卜筑年来但掩扉，笑乖何道每心违。好花深护春犹瘦，蔓草长除雨又肥。偶拟登临谋辄败，及期鸡黍约全非。携竿欲作严滩钓，风卷狂涛怒打矶。
夜行
作者：耿遇房
朝代：清
体裁：古风

露沾无遗草，月明先到山。披衣出郊外，步缓心自闲。偕行只影亲，细语幽泉湲。去去十余里，村村傍林峦。枯冢间茅屋，生愚与死顽。鸣鸡惊人耳，敢辞行路艰。
雨窗怀刘计亭
作者：耿遇房
朝代：清
体裁：七言律诗

澜翻鸟语唤春眠，又起新愁寄远天。霜雪未终梅告退，土膏初动草争先。疏顽性觉幽村惯，卧病人传闭户坚。窗外风雨深负约，论文谁共酒樽前。
挽张百熙联
作者：耿道冲
朝代：清
体裁：联

论勋业是唐曲江宋魏公之伦，谨慎小心，宏济时艰躬尽瘁；其博雅与纪河间阮仪徵相亚，文明启化，力存国粹学知新。
新会县署大堂联
作者：聂一峰
朝代：清
体裁：联

法合理与情，倘能三字兼收，庶无冤狱；清须勤且慎，莫谓一钱不要，便是好官。
登茂州城楼
作者：聂元樟
朝代：清

荒斋愁独抱，落日上雄关。风大能飞石，江豪欲啮山。羽书连夜急，战士几时还。故里无消息，悲歌鬓发斑。
挽张百熙联
作者：聂兴圻
朝代：清
体裁：联

时乃日新，公称丕显德；言为世则，天未丧斯文。
绝命词
作者：聂含玉
朝代：清

菽水宜将日，高堂暮景长。劬劳羞未报，留取待兄行。闺阁耽书史，其如大义催。见危应受命，含笑入泉台。
绝命词·其一
作者：聂含玉
朝代：清

菽水宜将日，高堂暮景长。劬劳羞未报，留取待兄行。
绝命词·其二
作者：聂含玉
朝代：清

闺阁耽书史，其如大义催。见危应受命，含笑入泉台。
送豫生七姑北上
作者：聂炳楠
朝代：清

重碧轻斟尽一觞，柳丝无力绾离肠。长安西笑谁言乐，江水深愁未可量。眉妩待传京兆笔，诗怀应满野云囊。县知燕草明年绿，定忆家山苦笋香。
贺张百熙60寿联
作者：聂缉矩
朝代：清
体裁：联

名世昌其文潞国；儒家仙术汉留侯。
挽曾国荃联
作者：聂缉规
朝代：清
体裁：联

半壁倚长城，论犁庭扫穴之功，廿载前尽洗蛮烟，怅望石头怀谢傅；一官临大海，正内修外攘之候，五部州互相蚕食，那堪江左失夷吾。
挽曾国藩联
作者：聂缉规
朝代：清
体裁：联

出师律以定中原，想百战芒销，金瓯再巩，九重枚卜，锡爵增荣，卌年来纬武经文，总归夕阳维寅，吐握公诚如一日；登泰山而小天下，念衡湘地接，忝荫桑枌，褒鄂门高，谬施萝茑，五岭外御轮亲迎，岂意早违半子，音容仿佛遽千秋。
拟陶渊明咏贫士
作者：聂节亨
朝代：清

宝剑沈狱底，龙光岂自呈。良玉蕴深山，不知光辉生。萧萧被褐士，悒郁多古情。貌枯中自腴，衒饰耻希荣。知己惜不遇，澹泊守其贞。欲取鸣琴弹，明月上前楹。
简周宇安
作者：聂节亨
朝代：清

袁江腊月夜飞雪，万顷玻璃散冰缬。杈丫冻木绕江森，孤洲惨惨寒云裂。柴扉江岸旧为家，画里芭蕉映浅沙。钓竿久共羊裘老，月明浦溆舟时拿。形骸放浪无羁束，忘机迹已轻鸥熟。不须句漏乞丹砂，管领溪山一生足。太华山顶莲花开，人间富贵轻尘埃。一樽许我醉醽醁，高兴直欲凌蓬莱。
简周宇安
作者：聂节亨
朝代：清
体裁：古风

袁江腊月夜飞雪，万顷玻璃散冰缬。杈桠冻木绕江森，孤洲惨惨寒云裂。柴扉江岸旧为家，画里芭蕉映浅沙。钓竿久共羊裘老，月明浦溆舟时拿。形骸放浪无羁束，忘机迹已轻鸥熟。不须句漏乞丹砂，管领溪山一生足。太华山顶莲花开，人间富贵轻尘埃。一樽许我醉醽醁，高兴直欲凌蓬莱。
赠见山寺廉真上人
作者：聂节亨
朝代：清

青山长对习跏趺，昼掩禅关一事无。衲毳卷云悬破榻，药苗添火炼寒炉。苔深石罅穿浮蚁，水阔亭阴睡野凫。时倚栏杆吹竹笛，数声杨柳落南湖。
上西岭
作者：聂铣敏
朝代：清

一径穿岚翠，征程万仞悬。危桥横绝壑，乱石泻飞泉。山峙同螺绾，人行作蚁旋。徘徊看双柱，搔手问青天。
成都某书院东园联
作者：聂铣敏
朝代：清
体裁：联

看梅子熟时，个中人酸甜自别；问木樨香否，门外汉坐卧由他。
大观亭和袁重黎韵
作者：联元
朝代：清

危亭鹤俯啄，奇石兽仰搏。林衣青缤纷，山果丹璀错。洼疑仰叵罗，凸俨弯繁弱。张之嵇生琴，韵以洞庭乐。佳客赏心同，主人嫌酒薄。湛醪乞芳邻，轰饮吸巨壑。清浊一中之，贤圣欣所托。哦如坚金撞，契比蕤铁跃。浮澜耸层观，胜寄标夙约。未觉秋为气，浮云扫萧索。时乎多忧虞，兴到足斟酌。青鹄瞰楼船，白猿论秘钥。海图开曲纡，善策戒肤廓。东？思前筹，北供伟庙略。师以后直强，弈贵先几著。雄藩规朱蒙，铭勒靖松漠。方将封云亭，毋为安蝘蠖。
大观亭和袁重黎韵
作者：联元
朝代：清
体裁：古风

危亭鹤俯啄，奇石兽仰搏。林衣青缤纷，山果丹璀错。洼疑仰叵罗，凸俨弯繁弱。张之嵇生琴，韵以洞庭乐。佳客赏心同，主人嫌酒薄。湛醪乞芳邻，轰饮吸巨壑。清浊一中之，贤圣欣所托。哦如坚金撞，契比蕤铁跃。浮澜耸层观，胜寄标夙约。未觉秋为气，浮云扫萧索。时乎多忧虞，兴到足斟酌。青鹄瞰楼船，白猿论秘钥。海图开曲纡，善策戒肤廓。东𢦟思前筹，北供伟庙略。师以后直强，弈贵先几著。雄藩规朱蒙，铭勒靖松漠。方将封云亭，毋为安蝘蠖。
挽彭玉麟联
作者：联元
朝代：清
体裁：联

自昔忠肝如铁石；于今奇气等湖山。
挽曾国荃联
作者：联元
朝代：清
体裁：联

感恩何以酬恩，东望石城，歉仄难名频洒泪；戴德终思报德，南临湘水，真诚相契恋归魂。
园蔬
作者：肖雄
朝代：清

几畦蔬菜不成行，白韭青葱着意尝。萝菔儿怜秋色老，蔓菁瓮贮隔年香。
气候六首
作者：肖雄
朝代：清

西土高寒气候殊，伊州犹是一东隅。地分咫尺时争刻，翻乱征衣件件俱。山北孤城寒更多，海城蒲类雪成窠。笑他五月披裘客，不识人间有葛罗。高昌炎热绝无俦，赢得元时号火州。毕竟庚藏阳气伏，凄凄风雨又边秋。八城蹦度渐臻南，尚有温和一气涵。物产不殊乡国美，精华多在此中探。阴山北望五单于，地与南疆迥自殊。八月西风吹雪到，无端一夜失枌榆。波翻丽水已西倾，地势旋低气转平。碧草烟深三月雨，黄花寒浅一天晴。
气候六首·其一
作者：肖雄
朝代：清

西土高寒气候殊，伊州犹是一东隅。地分咫尺时争刻，翻乱征衣件件俱。
气候六首·其三
作者：肖雄
朝代：清

高昌炎热绝无俦，赢得元时号火州。毕竟庚藏阳气伏，凄凄风雨又边秋。
气候六首·其二
作者：肖雄
朝代：清

山北孤城寒更多，海城蒲类雪成窠。笑他五月披裘客，不识人间有葛罗。
气候六首·其五
作者：肖雄
朝代：清

阴山北望五单于，地与南疆迥自殊。八月西风吹雪到，无端一夜失枌榆。
气候六首·其六
作者：肖雄
朝代：清

波翻丽水已西倾，地势旋低气转平。碧草烟深三月雨，黄花寒浅一天晴。
气候六首·其四
作者：肖雄
朝代：清

八城蹦度渐臻南，尚有温和一气涵。物产不殊乡国美，精华多在此中探。
瓜果四首
作者：肖雄
朝代：清

镇心齐剖绿沉瓜，翡翠冰融月一牙。更有甘芳黄玉软，囊驼筐篚贡天家。苍藤蔓架覆檐前，满缀明珠络索圆。赛过荔支三百颗，大宛风味汉家烟。果树成林万颗垂，瑶池分种最相宜。焉耆城外犁千树，不让哀家独擅奇。山北山南杏子多，更夸仙果好频婆。枣花落后樱桃熟，一段风光莫忽过。
瓜果四首·其一
作者：肖雄
朝代：清

镇心齐剖绿沉瓜，翡翠冰融月一牙。更有甘芳黄玉软，囊驼筐篚贡天家。
瓜果四首·其三
作者：肖雄
朝代：清

果树成林万颗垂，瑶池分种最相宜。焉耆城外犁千树，不让哀家独擅奇。
瓜果四首·其二
作者：肖雄
朝代：清

苍藤蔓架覆檐前，满缀明珠络索圆。赛过荔支三百颗，大宛风味汉家烟。
瓜果四首·其四
作者：肖雄
朝代：清

山北山南杏子多，更夸仙果好频婆。枣花落后樱桃熟，一段风光莫忽过。
花卉二首·其二
作者：肖雄
朝代：清

看花还是果林边，十里花光远接天。桃杏自娇梨爱素，斗他安石旧鲜妍。
蚕桑
作者：肖雄
朝代：清

彩帕蒙头手挈筐，河源两岸采柔桑。此中应有支机石，织出天孙云锦裳。
雷雨
作者：肖雄
朝代：清

终年无雨湿荒郊，气脉难腾地太高。偏是新苗经未惯，农夫原不望春膏。
七绝
作者：股野䐁
朝代：清
体裁：七言绝句

黄鹤楼空瓦阁新，武昌城枕大江滨。坡仙流宴知何处，一宇祠堂祀洞宾。
晚过青浦
作者：胡㝦年
朝代：清
体裁：古风

适从吴淞来，江水净如练。扁舟信晚风，淅淅乘潮便。远火漾中流，孤城辨乡县。但看雉堞移，不觉清流转。九峰暮烟沈，螺髻迭隐现。爱此宵景幽，欲卧有余恋。回首隔市嚣，钟声起禅院。
登光明顶
作者：胡与高
朝代：清

登临不用挽藤萝，绝顶光明霁色多。云过匡庐飞紫盖，岚拖天目扫青娥。忽分二海成孤屿，细数千峰乱放荷。下界茫茫仙路杳，乾坤何处是吾窝？
同雷伯石朱廉水宏善寺观海棠
作者：胡世安
朝代：清
体裁：七言律诗

精蓝丛灌隐南村，双树还堪止世尊。地僻且能辞俗驾，春深犹有未醒魂。攒红玉界铢衣缬，浮白云窠醉颊浑。谁是前身拈笑侣，乱香飘缀不留痕。
嘉州留别子弟辈
作者：胡世安
朝代：清
体裁：五言律诗

旋车风鹤际，别舸露葭前。今夕称游子，春光忆隔年。莱庭怀舞彩，衡赋欠《归田》。饕禄非吾事，殷勤北雁传。
挽张之洞联
作者：胡之琦
朝代：清
体裁：联

狂简裁吾党小子；清高仰当代宗臣。
怀诸弟
作者：胡云琇
朝代：清

鸰原一别怅经年，海峤苍茫别绪牵。今夜西楼明月好，几人联句斗清妍。
思亲
作者：胡云琇
朝代：清

望远人千里，思亲字两行。休因怀弱女，憔悴鬓成霜。
有悼
作者：胡云琇
朝代：清

一现昙花二九年，飘然撤手判人天。玉楼想少修文字，召去人间旧谪仙。
太保庙联
作者：胡云章
朝代：清
体裁：联

作甚么来，若杀鬼降魔，一霎时便可还君心愿；走何处去，便上天入地，两条路总难逃我指头。
太保庙联
作者：胡云章
朝代：清
体裁：联

眼前无数骷髅，怪怪奇奇，试问他一生结果；指出本来面目，尴尴尬尬，那消我两下宣花。
渡口亭联
作者：胡云章
朝代：清
体裁：联

莽莽红尘，一息各分南北路；盈盈绿水，三篙频送往来人。
渡口亭联
作者：胡云章
朝代：清
体裁：联

转瞬即天涯，坐坐吃筒烟去；前头多地主，看看等个船来。
灵谷山
作者：胡亦堂
朝代：清
体裁：古风

吾家四明慈水曲，大隐西回鄮岭北。壮游名山遍搜罗，渐慕匡庐及灵谷。灵谷诸峰如翠屏，崖悬瀑飞天际倾。谁携紫云洗黑水，灵运灵谷匹声称。驻云亭看云长满，方瞳碧眼曾携伴。一枰弈罢几经春，空留碧石繁苔藓。泉石漉酒香气浮，徙倚石门望古牛。从此逍遥有退心，不觉文印在峰头。矶濑虾蟆下西岭，俯瞰直欲吸清冷。何如南井北井吸，归来扫叶烹玉茗。三仙观内闻炼真，英巨岩前隐石人。石人隐兮羲驭驰，沧海将复生黄尘。三千桃熟今几度，朝阳冉冉忽已暮。古来多少此登临，此日惟传卫尉墓。
书李翰林集后
作者：胡介
朝代：清
体裁：五言绝句

才可压宫妃，气能轻宦寺。才气两无亏，先生非大醉。
吴梅村被征入都四首
作者：胡介
朝代：清

海外黄冠旧有期，难教遗老散清时。身随杞宋留文献，代阅商周重鼎彝。满地江湖伤白发，极天兵甲忆乌皮。重来簪笔承明殿，记得挥毫出每迟。幕府征书日夜催，宫开碣石待君来。归心更度桑乾水，伏枥重登郭隗台。花萼春回新侍从，风云气隐旧蓬莱。暮年诗赋江关重，输却城南十里梅。一尊雨雪坐冥蒙，人在汪洋千顷中。老骥犹传空冀北，春鸿那得久江东。榛苓过眼成虚谷，禾黍关心拜故宫。我亦吹箫向燕市，从今敢自惜途穷！碧海黄尘事有无，此来风雪满燕都。遗京节度新推毂，盛世朝廷倍重儒。花暗凤池思剑佩，春深虎观梦江湖。悲歌吾道非全泯，坐有荆高旧酒徒。
吴梅村被征入都四首·其一
作者：胡介
朝代：清
体裁：七言律诗

海外黄冠旧有期，难教遗老散清时。身随杞宋留文献，代阅商周重鼎彝。满地江湖伤白发，极天兵甲忆乌皮。重来簪笔承明殿，记得挥毫出每迟。
吴梅村被征入都四首·其三
作者：胡介
朝代：清
体裁：七言律诗

一尊雨雪坐冥蒙，人在汪洋千顷中。老骥犹传空冀北，春鸿那得久江东。榛苓过眼成虚谷，禾黍关心拜故宫。我亦吹箫向燕市，从今敢自惜途穷！
吴梅村被征入都四首·其二
作者：胡介
朝代：清
体裁：七言律诗

幕府征书日夜催，宫开碣石待君来。归心更度桑乾水，伏枥重登郭隗台。花萼春回新侍从，风云气隐旧蓬莱。暮年诗赋江关重，输却城南十里梅。
吴梅村被征入都四首·其四
作者：胡介
朝代：清
体裁：七言律诗

碧海黄尘事有无，此来风雪满燕都。遗京节度新推毂，盛世朝廷倍重儒。花暗凤池思剑佩，春深虎观梦江湖。悲歌吾道非全泯，坐有荆高旧酒徒。
满江红
作者：胡介
朝代：清
体裁：词

走马归来，西陵下、斜阳满树。回首处、酒垆犹在，河山非故。久客不知家远近，重来却怪人惊顾。听啼鹃、也道不如归，归何处。草玄阁，兰台署；扬州梦，秦淮渡。走人间未遍，苍凉日暮。惆怅辽东丁令鹤，当年华表谁为主。但相逢、莫负故人心，三生路。
望是故乡行次毛子霞归郢
作者：胡介祉
朝代：清

毛生岂是鸱夷子，何事吴山复楚水。子长二十称壮游，梁鸿《五噫》何年始。晴川阁上补新图，赤壁矶前吊故垒。犹忆金台蹑屐过，白眼那顾公卿屣。此时意气徒干霄，击筑声残悲不止。卖文卖字知者谁，掉头一旦辞燕市。负却金箱五岳行，高踪到处畴能比。余也薄宦鄂王城，竹里花间期共倚。昨来折柬索新诗，迟君不来真缺事。忽闻冲暑归并州，极目烟波渺何许。欲采瑶华未得将，盈盈相望人如咫。我亦移官向岱东，片帆拟挂秋风里。别后相思知若何，江云江树愁无已。万叠峰阴听雪楼，晞发高吟想在此。
李朗庵方伯归自嵩岳述密县白松之异因作放歌
作者：胡介祉
朝代：清
体裁：古风

李侯近自嵩岳归，抵掌快谈云壑美。看山不为山所囿，傍及游踪几百里。就中最有密县松，异迹奇章听可喜。相传此松黄帝时，长成贵主深宫里。肌肤本是雪作神，行辈应呼月为姊。三天三素并三星，同气同心更同齿。青溪诸妹惭小家，沩水二妃多癸比。宜室从人百岁呼，辞家学道九龄耳。何处脩真十七年，归来现化顷刻晷。不知乳昔几母怀，但见蜕今一旦委。六宫应哭帝应笑，先我得仙行我俟。衣冠不必待桥陵，玉树土中埋著此。此间毓秀岂无徵，当日潜英良有以。帝昔自访崆峒山，人说曾逢广成子。故教起冢对山前，相向东西尺馀咫。神灵幻化无不为，瑶草琪花纷未已。独立孤松托冢生，一株三干差肩似。无猜自合笃同根，不嫁犹能致连理。化石忘情肯望谁，附丝何物轻相拟。更嫌黛类女儿螺，一洗浓妆净云水。长青偏积四时霜，珍珠都捐五色绮。煖玉雕枝烟细飘，零冰化液香微起。俨如羽盖照参差，时有霓裳来徙倚。隐现休疑月夜魂，贞魂的的松身是。空原寂寞锁璇宫，满地松花落琼蕊。虹流渚外忽惊人，鹤避巢中不见己。通明定下水晶帘，想像宜凭白玉几。冰蚕之丝可裁衣，夜光之珠堪结履。还向大士借鹦哥，雪衣侍儿供指使。瑶池月下女伴游，群玉山头众仙指。李侯奕叶是灵苗，方许神光共瞻视。如余亦登二室颠，足迹仅到三花底。耳闻心慕色已飞，竹杖芒鞋从此始。复恐尘俗羁胜情，赋诗聊作卧游抵。李侯李侯我羡君，岂独一事而已矣。道在争歌召伯棠，世间共识仙人李。此松自得遇君来，夜夜应看气候紫。
过武胜关
作者：胡介祉
朝代：清

万山连不断，断处一关通。马踏残烟里，樵归落照中。晚云平古道，霜叶舞寒风。不尽天涯思，征鸿点碧空。
过流河得交字
作者：胡介祉
朝代：清

尚忆辞东甸，俄看近北郊。疾风晨涨减，春水夕阳交。绿见荒村柳，黄知破屋茅。轻舟随处宿，遮莫漏频敲。
书京江先生南苑诗后
作者：胡会恩
朝代：清

御沟杨柳参差碧，夹道宫槐吹绿雪。六飞初幸玉泉回，南苑春芜驻仙跸。帐殿凉飔五月寒，晾鹰台畔簇雕鞍。至尊乙夜开经幄，中使星驰召讲官。曲江学士蓬山彦，著作承明侍清宴。每依石室展牙佥，频直彤闱听银箭。当今天子擅圣神，一游一豫行时巡。上林兽簿不足问，石渠典籍时相亲。属车载书三十乘，特简儒士随八骏。先生奉诏有殊恩，郊原寓目多名胜。拳毛蹀躞沙路香，平明耳笔紫荷囊。致君一卷《虞书》在，《卿云》复旦赓陶唐。霏微铜鹤炉烟细，丹陛从容传圣意。天苞地符世莫窥，河洛千秋未宣秘。俄传銮辂下离宫，羽林七萃依苍龙。竞识相如参侍从，千群组练一章缝。归来振笔诗千首，云霞洒翰蛟螭走。鸾尾淋漓进尚方，岐阳石鼓同不朽。休风盛事载瑶编，不数横汾宴镐年。愿将茂草《虞箴》颂，谱入熏风和舜弦。
吴门值钱饮光惠诗赋答
作者：胡会恩
朝代：清

南国灵光尚巍然，孤云踪迹老龙眠。诗名海内推尊宿，道貌尘中讶散仙。前代清流端礼石，荒江甲子义熙年。他时若问遗民录，桑海苍凉姓字传。
小孤山
作者：胡会恩
朝代：清

斗绝中流一柱尊，天留拳石峙江门。回风巨壑蛟鼍徙，背日阴崖鹳雀屯。绝顶倒垂飞阁影，孤根全齧怒涛痕。女郎祠庙何年事，遂有灵旗月下翻。
岁暮杂感
作者：胡会恩
朝代：清

踯躅尘深处，淹留岁晏时。未工《西第》颂，难免《北门》诗。箫鼓邻家宴，羔豚腊夜祠。故乡长望远，幽梦发南枝。昨岁征鞍上，冰霜阅岁华。汴河惊柳叶，燕市殢椒花。蜗角真成误，蓬心转自嗟。籯金人共羡，无复一经夸。寂寞西清客，输他画省郎。抱书寒署月，驱马掖门霜。过眼脂韦态，惊心角逐场。不逢詹尹卜，何处决行藏。
岁暮杂感·其一
作者：胡会恩
朝代：清

踯躅尘深处，淹留岁晏时。未工《西第》颂，难免《北门》诗。箫鼓邻家宴，羔豚腊夜祠。故乡长望远，幽梦发南枝。
岁暮杂感·其三
作者：胡会恩
朝代：清

寂寞西清客，输他画省郎。抱书寒署月，驱马掖门霜。过眼脂韦态，惊心角逐场。不逢詹尹卜，何处决行藏。
岁暮杂感·其二
作者：胡会恩
朝代：清

昨岁征鞍上，冰霜阅岁华。汴河惊柳叶，燕市殢椒花。蜗角真成误，蓬心转自嗟。籯金人共羡，无复一经夸。
湖口行
作者：胡会恩
朝代：清

青青石钟山，凛凛湖口关。浔阳汇彭蠡，九派奔潺湲。东南估客度江津，湖口新关愁杀人。乌逢艇子大于叶，朝去昏还两算缗。江边怪石如刀戟，冲涛触船船寸坼。谁能冒险瞬息停，一任当关恣抑勒。正税还兼杂税供，九税何曾入大农。一自新关移使者，棹歌声断月明中。
珠江杂咏四首
作者：胡会恩
朝代：清

我爱珠江好，风光入岭偏。帆飞蝌斗水，杖倚鹧鸪天。穗石仙踪古，花田粉泽妍。扶胥望不极，身在海云边。我爱珠江好，天南接大洋。山家蚝壁峙，海市鲎帆扬。酒杂槟榔醉，茶匀茉莉香。最宜新雨后，炎暑变清凉。我爱珠江好，骈罗杂卉多。丛篁迷涩勒，异果熟波罗。火米生黎贡，蕉纨细马驮。木兰新艇子，溪女唱蛮歌。我爱珠江好，清娱事事幽。名香散东莞，佳砚采端州。水驿梅花晚，山村荔子秋。新来解蛮语，倚树听钩辀。
珠江杂咏四首·其一
作者：胡会恩
朝代：清

我爱珠江好，风光入岭偏。帆飞蝌斗水，杖倚鹧鸪天。穗石仙踪古，花田粉泽妍。扶胥望不极，身在海云边。
珠江杂咏四首·其三
作者：胡会恩
朝代：清

我爱珠江好，骈罗杂卉多。丛篁迷涩勒，异果熟波罗。火米生黎贡，蕉纨细马驮。木兰新艇子，溪女唱蛮歌。
珠江杂咏四首·其二
作者：胡会恩
朝代：清

我爱珠江好，天南接大洋。山家蚝壁峙，海市鲎帆扬。酒杂槟榔醉，茶匀茉莉香。最宜新雨后，炎暑变清凉。
珠江杂咏四首·其四
作者：胡会恩
朝代：清

我爱珠江好，清娱事事幽。名香散东莞，佳砚采端州。水驿梅花晚，山村荔子秋。新来解蛮语，倚树听钩辀。
秋晓
作者：胡会恩
朝代：清

铜街列炬簇鸣驺，倦客中宵揽敝裘。晓柝尚严人语静，寒星欲没露花流。宫鸦影散金门曙，朔雁声传碣石秋。扰扰缁尘惊岁晚，江湖迢递引羁愁。
苏州送春词
作者：胡会恩
朝代：清

画屟苍苔陌上踪，一春心事怨吴侬。晓风欲倩游丝绾，愁杀寒山寺里钟。
都中四时歌
作者：胡会恩
朝代：清

霜黄草白雁声多，南苑旌旗万乘过。落日秋原飞俊鹘，晾鹰台畔击天鹅。
金陵
作者：胡会恩
朝代：清

建业曾传半壁安，秦淮呜咽暮涛寒。六朝寂寞青山在，十庙阴沈画壁残。禾黍故墟屯铁马，烟花南部失雕阑。隔江《玉树》歌声断，更有哀弦向月弹。
题张蘧若侍御疏稿
作者：胡会恩
朝代：清

太阿持节甫，酿祸实熹宗。谁使貂珰魄，犹存马鬣封。青山无秽骨，劲柏有霜容。我读西台疏，清威彻九重。
寒食日
作者：胡传钊
朝代：清

杨柳楼台尚管弦，几回听曲倍凄然。最怜紫玉沈香阁，曾把黄金结绮筵。芳草夕阳蝴蝶梦，板桥微雨鹧鸪天。明朝又是清明节，落日空山咽杜鹃。
挽郭嵩焘联
作者：胡传钊
朝代：清
体裁：联

创钜赞中兴奇策，让同辈封侯，仅建牙何足酬庸，天若不平补清福；任艰归绝域孤臣，望群公谋国，奈继踵相随作古，事终未了哭斯人。
有感
作者：胡传钊
朝代：清

正气伊谁炳日星，眼前忧乐系生灵。尚无青草愁荒野，尽有闲花落讼庭。恶莠未能留弊政，治蒲原可示宽刑。晨钟暮鼓敲难悟，一梦黄粱竟不醒。
闲行
作者：胡传钊
朝代：清

闲行村落遣无聊，一水斜通白石桥。秋草绿平官渡口，野花黄过女墙腰。虫声络绎人何在，客感萧条马不骄。归趁斜阳犹未晚，已看烽火隔林烧。
梨花亭题壁
作者：胡体晋
朝代：清

梨花亭子小桥东，近接南湖一水通。为看春山归较晚，马蹄踏落夕阳红。
头陀寺中过夏
作者：胡作舟
朝代：清
体裁：七言律诗

清风禅院涤尘襟，尽日匡床偃息深。蠹岂知书偏爱字，蝉非有韵却高吟。与僧久住形常懒，待客忽来怏不禁。为语钟期先洗耳，好将山水入鸣琴。
鹧鸪天·花朝祝花
作者：胡佩荪
朝代：清

九十春光半已抛。千红万紫放今朝。怜芳叶底莺声嫩，选艳枝头燕舞娇。花下祝，酹香醪。系铃护了更幡摇。好邀月姊多情照，忍逐风姨无赖飘。
太子庙联
作者：胡倬
朝代：清
体裁：联

空山过雨闻敲磬；佛火分灯照读书。
元旦次前韵
作者：胡健
朝代：清

震行坎止递相酬，律转东皇大化流。万国朝元严鹄立，五更待漏听鸡筹。阳回澎海诏光普，春到湖山淑景幽。满酌屠苏人尽醉，椒花银胜祝千秋。
到澎湖境
作者：胡健
朝代：清

舟人告我水中沚，青青一点小于米。此是澎湖西屿头，好向望楼遥瞪视。七更洋走十二时，白鸟翻飞冁然喜。渔火星星渐渐明，到境不过三十里。风微卸席下橹摇，齐心协力力足恃。引縆探浅复量深，恐防沙线与礁址。大船进港本来难，恰值今宵好潮水。四角仔，金龟觜，港口如门屹山峙。纷纷吏役欢相迎，红纱夹岸笼灯俟。连日惊心千尺涛，足踏实地乐无比。从容就馆谒诸生，殷勤问俗挈大指。一十三澳民颇惇，浇漓只有妈宫市。
十三澳诗
作者：胡健
朝代：清

一屿孤悬澎岛西，小门风乱水云迷。珊瑚海底鱼龙护，文石山头凤鸟啼。夜半横礁喧挂网，春深合界课耕犁。堑分内外帆樯集，共讶泉台百货齐。
十三澳诗
作者：胡健
朝代：清

乱石磊砢砌作墙，绸缪人事拟苞桑。钓来烟雨龟蒙棹，牧遍阿池卜式羊。海绝鲸波逢道泰，民无鳄梦觇官良。采风閒听沧浪咏，步入通梁过大仓。
十三澳诗
作者：胡健
朝代：清

八罩澎南海外村，也凭鱼艇当田园。珠玑映月寻花屿，玳瑁乘潮戳挽门。九夏望雷消飓母，三秋祈雨长薯孙。往来商舶安澜渡，马腹鞭长可勿论。
十三澳诗
作者：胡健
朝代：清

四澳星连萃北山，瓦硐看遍顿开颜。鸡窗夜照青藜火，鱼网朝围绿水湾。港尾地饶花蛤盛，城前人乐鹭丝閒。豚肩斗酒春风社，白叟黄童带醉还。
十三澳诗
作者：胡健
朝代：清

四边无树浪为花，猪母云趋落水涯。看褊鱼龙思结网，荡摇星斗快乘槎。石泉日丽眠黄犊，铁线风劲捲白沙。傍岛倚埯爰作室，晨星三五是邻家。
十三澳诗
作者：胡健
朝代：清

地隆玄武壮坤维，锁钥难忘保障思。吉字有礁藏铁板，贝文无价重金蠵。风晴日丽神山现，浪捲台驰海角迷。边徼自来天设险，烟台烽火慨红夷。
十三澳诗
作者：胡健
朝代：清

奎壁光芒本列星，化作人间应地灵。俗尚渔樵知力穑，户敦仁让喜横经。城当北拱瞻辰极，湖自东连浴日溟。红罩青螺皆瑞气，乾坤何处不清宁。
十三澳诗
作者：胡健
朝代：清

屹立洪涛镇海门，星分棋布壮声援。雷鸣百里风云会，豹变重溟雨露屯。港仔行春车驾犊，旗头击楫浪腾鲲。苍茫极目浮天水，缥渺蓬壶粒米痕。
十三澳诗
作者：胡健
朝代：清

岂特雄封一马头，重洋天堑此咽喉。西援泉厦连犄角，东护台阳控上游。遣戍干城歌肃兔，编氓环堵类居鸠。自维海甸分符重，夙夜难忘驭远猷。
十三澳诗
作者：胡健
朝代：清

沙回港绕锦相联，海阔银河落九天。鼎峙中分庐上下，湾开四面地方圆。潭边月载求鱼艇，水淈人耕立鹤田。礼让易兴缘俗朴，书声时听和春弦。
十三澳诗
作者：胡健
朝代：清

粉署何嫌冷似冰，东西分卫蔚云蒸。少躬稼穑先畴美，多羡鱼盐旧业增。屋结海隅邻叔敖，人誇豪气拟陈登。案山头看鲲游浪，会向风雷化大鹏。
十三澳诗
作者：胡健
朝代：清

行春按部过林投，人物丰盈里社休。东石风晴看鹭翥，西溪浪暖起龙游。大夫计富惟询马，比户能封在畜牛。海国太平真乐土，安居渔佃即仙洲。
十三澳诗
作者：胡健
朝代：清

赤嵌红毛旧日城，文身陋俗久全更。十洲海外逢清晏，百忍堂前好弟兄。羡有多鱼频入梦，漫劳春鸟唤催耕。官閒到处询民隐，巷舞衢歌咏太平。
同戴文炜林五云两总戎阅红毛城旧址因怀靖海侯赋
作者：胡健
朝代：清

颓墉依旧纪红毛，露冷云寒野鼠嗥。负固夜郎曾自大，恢张天网更谁逃。鲸鲵势绝波涛静，台厦勋悬日月高。世盛永无烽火警，太平黼黻属吾曹。
文石
作者：胡健
朝代：清

光华日月著文石，肯共雕虫小巧争。镇物本来资厚重，补天由此费经营。树从玄圃花常满，种向蓝田玉自生。丝竹一时诉合奏，大成犹藉振金声。
文石
作者：胡健
朝代：清

地灵何处不仙洲，且看文章点石头。宝气陆离威凤舞，金光灼烁锦龙浮。好将阅世存双眼，未许违时老一丘。海外自来多瑰异，愿随方物备共球。
文石
作者：胡健
朝代：清

大作圭璋小念珠，方圆随意总规模。镂光错彩如三棘，夺目怡神亦五都。成子汉庭推硕学，充宗文苑颂鸿儒。琅玕肺腑璠玙品，价重连城出海隅。
文石
作者：胡健
朝代：清

辉山润木最精神，雅重儒林席上珍。几度沉埋封草莽，一朝磨琢出风尘。不愁抱泣同和氏，转恐抛奇有魏人。藻采更饶坚确性，问从何处觅缁磷。
渡海纪行
作者：胡健
朝代：清

时维二月中和节，天气晴明浪澄彻。鹭门待济匝月馀，一朝理楫心怡悦。鸣锣击鼓舟师迎，拔碇许许欢同声。抓桅整缭候风信，四面飘飘扬旗旌。港绕山回指大嶝，两峰对峙如门径。絮絮钟磬出云端，共言此地颇幽胜。探奇未暇蜡屐登，订游约爽虎溪僧。好山看遍且观海，眼界开豁心神凝。停桡忽向寮罗捭，呀呻无风亦簸洒。更兼海气涌臊腥，重晕头眩轻也备。守风七日藉风便，倏忽千里茫无边。岛屿青青四山失，只见上天下水相胶连。浑沦囊括地轴逸，洗濯星辰浴日月。有如混沌未分之两仪，朔南何方东西昵。馀皇巨舰轻于毛，一叶泛泛随波涛。后船瞥见前船底，彷佛露出鲲鱼尻。形形色色见未见，灼灼烁烁闪流电。似燹非燹燐非燐，云乃咸气浮光夜炫煽。认副驾，招邻舟，火号高烧明星流。天鸡未鸣天已白，茫茫飞渡黑水沟。黑水之沟黑逾墨，蛟鲸宫阙龙伯国。任尔铜船铁梢公，每每过之生喘息。我曾泛历江与湖，自谓大观难为徒。睹此爽然翻自失，川渟渎渚等杯盂。浩浩落落有如此，一腔豪气何时已。酒酣夜半击楫歌，刮起黄头尽倾耳。最怜徐福三千人，昔年过此曾问津。求仙采药那可得，至今漆齿作文身。八十年前驱鳄战，凶人革心先革面。九州之外又九州，尽入版图要荒甸。置官命吏沧溟东，捧檄万里乘长风。坎险如夷履平地，丈夫如此亦豪雄。
澎湖岛即景
作者：胡健
朝代：清

一望流沙白，居人近海堧。更无林与鸟，只有浪和烟。星聚瞻陈实，诗成愧郑虔。主宾能扫榻，何地不欣然。
澎湖歌
作者：胡健
朝代：清

藐兹澎湖一孤岛，幅员百里弹丸小。九州不入禹贡图，开辟以来置不道。荷兰驱逐伪郑平，设官命吏名斯肇。台阳喉咽壮藩维，金厦户庭资障堡。宅澳为村一十三，民居错落晨星渺。岁不十雨月千风，波翻浪覆势倾倒。匝时咸水涨漫天，白日昏昏尽窅窅。流沙一片恍飞霜，草未逢秋已尽黄。地无高冈与陵麓，又无溪涧与桥梁。又无飞禽与走兽，又无花木与菁篁。织纴不事无麻苧，丝帛不出无蚕桑。三农最重无牟麦，五谷最贵无稻粱。爨粪为柴仗牛矢，薯乾作食呼薯米。土瘠民贫何处无，未有土瘠民贫到如此。只合乘潮讨海为新畬，扬帆掉桨为犁锄。张缯挂网为稼穑，戳按塞沪为篝车。多黍多稌颂蜃蛤，千仓万箱祝虾鱼。不祭田祖祭龙伯，吹邠击鼓水中潴。俗俭勤人椎鲁，熙熙恬恬风近古。不崇佛教绝僧尼，寺观禅林目未睹。渔者恒渔农者农，饥食渴饮安井伍。更无雀鼠讼诪张，公庭清晏如召杜。论文时亦聚诸生，诗书善气溢眉宇。千里一圣百里贤，化导在人须鼓舞。割鸡惯笑子游刀，家弦户诵并中土。惟有妈宫市上颇不驯，言庞事杂多游民。草窃无聊兼牙侩，鳏兵蜂聚重为邻。赫赫炎炎尽烈火，厝薪不徙势必焚。溱洧有蕳野有蔓，鹑奔狐走鸟兽群。从此洗心先革面，海宇清宁看虎变。褊心杞国曰焦忧，只手欲挽狂澜溅。勿云蕞尔无重轻，半壁东南关帝眷。作此长歌备采风，形势舆情一目见。告我凡百诸君子，勿弃刍荛下里谚。
澎湖秩满别澎营诸公
作者：胡健
朝代：清

最喜同官意气孚，占星应许到澎湖。武功文事传双美，明月清风并一图。别绪重承金玉爱，离悰遥忆岛云殊。诸公雄略皆旗鼓，瀚海勋猷著舳舻。
牛柴
作者：胡健
朝代：清

漫云牛后逊鸡声，粪出呼柴亦令名。跨灶人惊烟缕缕，登山谁听斧丁丁。输他榾柮原无累，剩得扊扅更有情。虽不用燔郊上帝，力能调鼎著和羹。
留别文石书院诸生
作者：胡健
朝代：清

学舍难忘结构深，杖藜时听读书音。虽无韩子兴潮化，具有文翁教蜀心。杼柚终当成锦绣，鸳鸯尤冀度金针。诸生勉矣终如始，文石辉煌尽国琛。
留别澎属衿耆
作者：胡健
朝代：清

海外栖迟五载身，閒曹冷署也亲民。横经负耒勤耕读，恤困周贫睦里邻。自古蒲鞭原有挂，于今案牍信无尘。回看岛屿优游者，耆硕评高月旦论。
留别马明经掌教
作者：胡健
朝代：清

绛帷家学绍裘弓，师表来从自海东。几度藻芹滋化雨，一蹊桃李醉春风。莫忘治事分斋法，须记穷经按日功。明月满船辞海国，慇勤不尽话匆匆。
立春日作
作者：胡健
朝代：清

九十春光第一朝，十分和气满孤峤。祥开紫陌迎新贶，瑞拥青幡拂曙飙。宝字帖来人事快，土牛鞭罢岁华饶。瞻云海国思罗胜，莫笑坡公老插翘。
立春日作
作者：胡健
朝代：清

农祥晨正肇今朝，有脚阳春到海峤。但愿均调多雨露，更祈清晏绝风飙。洞庭酒酌黄柑满，粉暑花明白昼饶。澳社十三人尽乐，秧歌齐唱舞翘翘。
立春日作
作者：胡健
朝代：清

宦游闽地八春朝，远驻澎瀛海外峤。旧雨萦怀舒柳眼，故园入梦忆梅飙。及瓜方代星初易，剪綵相遗俗尚饶。株守一官虚岁月，风流何日扈鸡翘。
立春日作
作者：胡健
朝代：清

春应尧蓂六叶朝，东风何地不员峤。仙龄浪侈三千岁，花信难忘廿四飙。白首横钗喧戴胜，青郊行酒羡杯饶。从今天地多生意，甲拆勾萌渐长翘。
薯米
作者：胡健
朝代：清

番薯当米度年华，鼓腹安閒海外家。义士不须劳指囷，将军何事慨量沙。笑殊香粳供天府，喜并山芋唤地瓜。一自岛隅分种后，风流随处咏桃花。
除夕作
作者：胡健
朝代：清

白酒黄柑共劝酬，岁除清燕也风流。明朝考历欣添算，此夕传杯笑举筹。暖气迎春炉火活，寒香送腊岭梅幽。占年何事凭龟卜，海晏河清是有秋。
邵家湾东溪垂钓坐望泾东诸山明秀可赏
作者：胡元辉
朝代：清
体裁：古风

伏处偶无事，来钓东溪东。川原一以揽，平楚皆春风。花浪弥千里，中有溪路通。砅石似虹桥，张网似筱笼。泛泛聚渔子，落落随凫翁。芹泥暖燕嘴，柳荑欢莺踪。坐对西南山，鹤顶龙头崇。因睇东北秀，黄㟋络九峰。四围葱翠里，一气寒绿中。苍苍郁无极，渺渺谁与同。一钓钓得鲤，素书差可封。再钓钓得鲈，沽酒呼奚童。夕曛林阴改，暮霭波谷蓊。爨烟碧玉净，水共山濛濛。人生际清旷，对景殊昭融。不脱蓑笠归，罨画难为工。试过三千年，处处桃花红。
旅怀
作者：胡兆春
朝代：清

谁为苍生起，苍生望竟虚。未谙桑孔术，空上贾晁书。人重白头豕，余怜赪尾鱼。无田归亦得，频问故山庐。
水鸟
作者：胡兆春
朝代：清

万物各有托，所居云水乡。不随啼鸟逐，祇为得鱼忙。风影落孤艇，波声上夕阳。白鸥自高洁，独立避渔庄。
胡文忠公祠感怀
作者：胡兆春
朝代：清
体裁：七言律诗

肃肃宗臣遗像留，云旗缥渺楚江头。十年筹策吞吴会，百世烝尝恋鄂州。谁似信陵能下士？人怜李广不封侯。画船箫鼓争南去，几辈停桡问鹤楼。
闭关
作者：胡兆春
朝代：清

岭上白云自往还，扶筇久立印苔斑。怜渠作赋终投阁，笑我无钱欲买山。阮籍何尝真善醉，安仁可惜不能闲。头颅如此宜休去，松径萧疏日闭关。
访友人不遇
作者：胡光宁
朝代：清
体裁：五言律诗

一水抱孤岑，到来清我心。渔竿挂高树，樵斧响空林。山月斗然上，伊人不可寻。只教幽径曲，坐听涌泉音。
过蒋漫岑宅
作者：胡光宁
朝代：清
体裁：五言律诗

花下开三径，羊求旧结盟。园林一何旷，风景有余清。太息斯人去，惟闻野鸟声。那堪回首处，满地碧云横。
昌山峡
作者：胡光莹
朝代：清

万山横裁江波路，洪澜陡激蛟龙怒。昂头触石石为开，放出袁江水东注。江水东流去不还，山形屹立森雄关。乱抛残石落江底，有如剑戟相回环。沿江舟子程途熟，稳挟舟行随石曲。下滩把舵目不移，上滩更惧来舟触。江石齿齿水沄沄，行客相顾语不闻。但愿布帆轻出峡，瓣香默祷阅城君。
正阳道中
作者：胡光莹
朝代：清

四望渺难极，中州沃壤夸。无山便车马，有树即人家。大野西风急，长天落日斜。客心疑虏积，愧汝路旁鸦。
孔耳石歌为钱远亭作
作者：胡光辅
朝代：清

弁苍矗天接天语，下有老龙唤不起。鬼斧神工石窍鸣，虎引熊经辟只耳。不知割取属谁手，掷向石林作石友。一孔穿云鹤与飞，双轮币月龟同寿。当年天水如沸羹，花石纲使东南行。十夫凿河万夫运，小山别筑芙蓉城。宣和天子聪全塞，谏议挽衣言不得。斯石何缘脱网罗，一拳乃被郎官抬。癸卯四月日在辛，大书镵刻刀痕深。雨淋日炙七百载，空山鬼泣苔花皴。下若溪边谁氏庄，枯槐衰柳烟生凉。焦桐爨下等闲弃，后有识者今中郎。以米易石米颠喜，呼之为丈丈唯唯。三漏惊猜石纽神，嘉名肇锡曲阳史。茫茫沧海愁难填，顽峰畴结三生缘。仇池要因坡老重，醒酒肯受奇章怜。君不见，西州太守嗜成癖，百金募之那可夺。玲珑合置小窗前，珠帘隐约喷飞沫。
寄怀邱献琛姬琢斋沈小梅
作者：胡光辅
朝代：清

荷气袭树榭，桐阴高画楼。人如明月远，梦与故乡留。团扇余残暑，遥砧入早秋。有怀苕霅路，日暮共扁舟。
挽舒梦兰妻李湘弦联
作者：胡克家
朝代：清
体裁：联

蟾镜掩清辉，叹当年玉宇琼楼，难觅灵丸延寿药；鹿车随大隐，知此后故奁遗挂，重哦寒夜悼亡诗。
偶成
作者：胡公寿
朝代：清

金紫何曾偶挂怀，石田茅舍自天开。丝竿钓月江头住，竹杖挑云岭外来。匏实晓收栽菜圃，土花春长读书台。革除一点浮云虑，木笔题诗酒数杯。
挽张之洞联
作者：胡公著
朝代：清
体裁：联

同是变法强国，荆公有知，应多愧色；自矢鞠躬尽瘁，武乡而后，仅见斯人。
次猿叟留菊元韵
作者：胡兴仁
朝代：清

严霜白于水，节候已逾秋。惟有庭下菊，叶老枝仍遒。或言骨太傲，姿熊少温柔。岂知鼓泽令，澹荡与同流。五斗腰不折，古书自校仇。南山对纸笔，素心谁共抽。或访五柳宅，巾车本无辀。清风不觉寒，特为晚节留。飒飒万木落，菀枯难自由。君真安淡泊，气味孰能俦。苍苍孤松外，更有一林竹。徘徊松竹间，数子皆耆宿。老圃且共娱，清霜忽忘肃。正喜餐黄英，有客来不速。坐客静相对，狂谈惟我独。城东晚香叟，新诗示一轴。为报岭头梅，驿使已相属。我欲祷苍苍，留此东篱菊。但得傲霜枝，常伴破茅屋。何须白衣至，醇醪吾自足。
次猿叟留菊元韵·其一
作者：胡兴仁
朝代：清

严霜白于水，节候已逾秋。惟有庭下菊，叶老枝仍遒。或言骨太傲，姿熊少温柔。岂知鼓泽令，澹荡与同流。五斗腰不折，古书自校仇。南山对纸笔，素心谁共抽。或访五柳宅，巾车本无辀。清风不觉寒，特为晚节留。飒飒万木落，菀枯难自由。君真安淡泊，气味孰能俦。
次猿叟留菊元韵·其二
作者：胡兴仁
朝代：清

苍苍孤松外，更有一林竹。徘徊松竹间，数子皆耆宿。老圃且共娱，清霜忽忘肃。正喜餐黄英，有客来不速。坐客静相对，狂谈惟我独。城东晚香叟，新诗示一轴。为报岭头梅，驿使已相属。我欲祷苍苍，留此东篱菊。但得傲霜枝，常伴破茅屋。何须白衣至，醇醪吾自足。
次稚枫旧游行原韵
作者：胡凤丹
朝代：清
体裁：古风

楼上仙人第一流，仙人一去何人游？黄鹤不来玉笛咽，吹落梅花春复秋。江城如画几邦县，武昌城外帆飞练。我来不是晋唐年，手持斗酒招青莲。青莲搁笔已千载，高楼灰烬埋荒烟。江东云，渭北树，双鲤迢迢渺何处？芳草天涯客不归，灵光古殿人谁赋？郢中自昔钟灵杰，况复君才超往哲。曹仓邺架勤搜罗，宋艳班香恣采撷。我愧巴人君白雪，月旦当年互评阅。同时健者推延陵，今拥节旄昔陈臬。诗牌酒盏相招邀，如漆投胶磁引铁。别君容易见君难，项斯到处逢人说。君不见往古来今盛名下，能雪虚声盖亦寡。岂无游说傲王侯，那有勋名震朝野？江左夷吾天下才，一琴一鹤翩然来。来暮纷歌皖山麓，去思远系姑苏台。老骥雄心日千里，好凭肝胆酬知己。冰衔皎映冰心清，史才诗才擅两美。苍茫吴水阔，缥渺楚山平，一夜相思白发生。赠我新诗照眼明，何以报之琼瑶轻。楼成寄语南飞鹤，何日归话平生情？
游洪山八叠前韵
作者：胡凤丹
朝代：清
体裁：七言律诗

古寺荒凉经浩劫，雄城高筑胜韩昌。林泉变作干戈地，金粉摧成瓦砾场。空际层岚新雨后，烬馀焦土夕阳旁。无情芳草连天碧，惹得蜂狂又蝶狂。
荆州大堤行
作者：胡凤丹
朝代：清

城捍兵戈堤捍水，堤亘如城固如砥。堤防乃与城防同，能守则生不则死。荆州形胜雄崔嵬，川源远自岷峨来。喷雷滚雪日千里，齧噬堤岸愁倾颓。北岸之西四万九千丈，几费缗钱逾万帑。南岸之堤五万四千丈有余，滨江如带环田庐。自明迄今数百载，过眼沧桑几兴废。修举全资保障十，下隰高原供灌溉。我来鄂渚阅五秋，年年鼓浪腾洪流。潜沔江汉祸尤烈，天乎何酷民何尤。民不怨天咎在吏，吏视民命如儿戏。可怜吏饱民益饥，上干天谴降灾异。灾异先当防未然，力之所至人胜天。桃花春水寻常见，瓠子秋风捍卫坚。不然徒费黄金筑，旋筑旋决嗟颠覆。临变仓皇空补苴，百万生灵葬鱼腹。子寿比部贻我书，大堤岌岌成沮洳。恭陈二公勤守护，能救民患安民居。我识斯堤高且厚，百余年来未溃口。泰山远胜冰山坚，河伯波臣群退走。水利水害纷无常，要凭只手澜回狂。存亡呼吸一发系，危如累卵安苞桑。君不见鸱鸮鸱鸮彻桑土，牖户绸缪当未雨。愿祝澜安民举安，莫待羊亡牢始补。
读益阳胡文忠公集
作者：胡凤丹
朝代：清
体裁：古风

海水横飞坤维裂，大江南北无完堞。谁欤只手回狂澜，益阳胡公光日月。昔游京华闻公名，簪笔供奉蜚英声。今来楚水读公集，谋国诚心贯金石。武库胸中无不有，算无遗策展抱负。焚香荐士酬主知，最难肝胆相倾剖。公之经纶始守黔，经文纬武才相兼。圣主用贤破常格，福星一路轺围襜。公之勋名在抚楚，是时半壁皆豺虎。誓师江上仗忠义，立变羸军成劲旅。公言保楚必征东，不分畛域不争功。舆疾讨贼何慷慨，一腔热血殷如虹。公曰我病不言病，精力虽枯气犹劲。枕戈日夜治军书，死生身外听天命。黄鹤楼头落大星，武昌柳色叹凋零。百万军民齐堕泪，呜咽江声不忍听。
颖叔约张鹿仙、刘鲁汀、陈伯双及余游黄鹤楼，时将南归，行有日矣，作此赠别
作者：胡凤丹
朝代：清
体裁：古风

忆昔黄鹤驮君来，江城五月梅花开。今日黄鹤送君去，汉水汤汤流不住。濒行招我登高楼，白蘋风起寥天秋。烟波浩莽渺无极，乾坤俯仰生閒愁。帆樯来去纷如织，对此难为楼上客。浮鸥空有万里心，飘泊为家归不得。看君指日乘长风，吴淞东下何匆匆！应须匏系念吾党，毋使目断南飞鸿。呼僮煮茶沁肺腑，清谈不辨谁宾主。坐中忽见斜阳颓，天上何时德星聚？君不见大别山小别山，山前柳色青可怜。物犹如此不忍别，为君高咏河梁篇。
黄鹤楼赴饮
作者：胡凤丹
朝代：清
体裁：古风

我如倦鹤游天末，一饮一啄讨生活。我本野鹤性未驯，翱翔江汉秋复春。牟陈二公招鹤侣，引我黄鹤楼头看鹤舞。黄鹤一去几千年，剩有危楼矗高渚。主人款客开琼筵，凤髓麟脂玉液泉。一杯一杯互酬劝，高谈幽赏娱群贤。谪仙才调冠千古，万丈文光谁与伍？衡湘自昔为屏藩，鹤有馀粮实天庾。维扬何逊鹤丰姿，水部改为农部司。今日持筹奠全楚，挽粟飞刍裕度支。吏部文章中郎隶，渊源本出子云系。清白传家守四知，与我同舟期共济。王子养鹤缑山隈，笼中枯坐招不来。餐粟不肥偏善病，同群望鹤心徘徊。吁嗟乎，群鹤回翔不常住，一举冲霄来复去。当年黄鹤楼中栖，问鹤于今在何处。斯楼浩劫罹红羊，鹤不归来楼亦荒。世变沧桑百感集，疑有老鹤华表翔。群公仙骨如鹤清，我不能飞复不鸣。安得一琴一鹤相与和声竞鸣盛，但愿弦歌比户不闻风鹤声。
梦江南
作者：胡凯似
朝代：清

还记否，烹茗晚凉天。倩影已和花太瘦，离愁犹抱梦孤悬。江北又经年。
梦江南·初夏有怀
作者：胡凯似
朝代：清

还记否，剪烛夜深时。倚槛闲吟添对月，联床话雨杂敲棋。回首漫相思。
浪淘沙·感怀
作者：胡凯似
朝代：清

娇养膝前身。远嫁辞亲。不堪重忆昔时情。忽见帘栊新月色，触动乡心。此际暗伤神。别恨纡萦。金炉香烬漏沉沉。底事愁怀消未得，欲诉谁听。
满江红·自感
作者：胡凯似
朝代：清

最是伤情，催人去、马蹄车辙。触目处、纷来愁绪，云山万叠。石咽泉呜幽涧底，树枯干卧斜阳侧。问此行，何日赋归来，难预决。计往事，浮云灭。满怀恨，凭谁说。听杜鹃枝上，声声啼血。顾我堪嗟如去雁，思家不敢看明月。把闲愁，勾却发狂歌，随圆缺。
乡思
作者：胡友兰
朝代：清

窗外潇潇响，孤镫淡五更。乡思如碧草，一夜雨中生。
山行
作者：胡友兰
朝代：清

晚烟一抹锁前峰，秋老丹枫带醉容。隔岭不知何处寺，西风送出数声钟。
己酉重阳后一日送家兄赴永丰时予亦重有楚南之行别后感赋
作者：胡友兰
朝代：清

昨日同登高，今朝竟离别。萍梗无定踪，中肠九回结。执手临前浦，欲语声不发。翻恨长江水，为我助呜咽。秋风偏无情，远送片帆去。顷刻舟不见，两桨隔云树。含愁独自归，一步一回顾。秋江今夜月，扁舟泊何处。
己酉重阳后一日送家兄赴永丰时予亦重有楚南之行别后感赋·其一
作者：胡友兰
朝代：清

昨日同登高，今朝竟离别。萍梗无定踪，中肠九回结。执手临前浦，欲语声不发。翻恨长江水，为我助呜咽。
己酉重阳后一日送家兄赴永丰时予亦重有楚南之行别后感赋·其二
作者：胡友兰
朝代：清

秋风偏无情，远送片帆去。顷刻舟不见，两桨隔云树。含愁独自归，一步一回顾。秋江今夜月，扁舟泊何处。
独行有感
作者：胡友兰
朝代：清

萧条古道少人过，一径凉风动薜萝。黄叶下时秋色老，乱山高处夕阳多。半生寥落英雄泪，万里飘零游子歌。渐觉年来霜满鬓，客中岁月又蹉跎。
陪家兄游石屋岩
作者：胡友兰
朝代：清

一石结为山，山空鬼斧劈。旷然启谽谺，堂庑净如拭。脉脉泉溜清，肃肃云气逼。岩穴漏天光，虚白生四壁。何人偏多事，仙佛重装饰。纷纷罗拜勤，香烟不暂息。祇为求福来，谁赏境幽僻。胜地俗所溷，应为山灵惜。我兄饶闲情，邀我著游屐。洞外霜叶红，洞中莓苔碧。小坐布楸枰，衣袂岚翠滴。一局犹未终，夕阳已西匿。
三叠泉
作者：胡友梅
朝代：清

五老骨瘦峭，箕踞窥天半。群峰互相从，俪立各傲岸。中间一缝坼，飞瀑下碧汉。三叠始到地，疑是玉龙窜。雷霆日夜随，轰轰势凌乱。云净练孤悬，风激珠四散。峭壁含阴森，盘涡泻浩漫。山灵命严扃，屏嶂交卫捍。险巇横礌硌，结纠蔽丛灌。危步足生茧，暂坐背息汗。泠然肺膈清，耳目匪常玩。奇境未梦见，平生兹游冠。
山行
作者：胡友梅
朝代：清

两三茅屋是谁家，门外参差绿树遮。樵客归来春日暮，抬头时见杜鹃花。
睡觉
作者：胡友梅
朝代：清

清簟晚睡觉，啼鸟喧我屋。出门看夕阳，冥色在修竹。山空寂无人，懒云已早宿。萧萧天气凉，随意坐苔绿。堕地铿有声，幽林松子熟。
山居
作者：胡发琅
朝代：清

世故无洪纤，可说皆争端。振衣事独往，廷颈旷䍚间。春雨洒平途，百卉相新鲜。寒村蔽远树，落日明孤川。山原澹纡郁，车马自不闲。奥赏溢虚期，徘徊意已先。本无固得心，途穷辄自还。岁晚不适意，俯仰越山木。峻霜未舆梁，清浅伤我足。心知道途缅，离居在中谷。入门闻欢笑，慰问盈堂麓。自与君别来，人事多反复。吾言遂令负，坎窞在心曲。人生重离合，谁能数昔宿。夜深澹相对，忘言意弥笃。
山居·其一
作者：胡发琅
朝代：清

世故无洪纤，可说皆争端。振衣事独往，廷颈旷䍚间。春雨洒平途，百卉相新鲜。寒村蔽远树，落日明孤川。山原澹纡郁，车马自不闲。奥赏溢虚期，徘徊意已先。本无固得心，途穷辄自还。
山居·其二
作者：胡发琅
朝代：清

岁晚不适意，俯仰越山木。峻霜未舆梁，清浅伤我足。心知道途缅，离居在中谷。入门闻欢笑，慰问盈堂麓。自与君别来，人事多反复。吾言遂令负，坎窞在心曲。人生重离合，谁能数昔宿。夜深澹相对，忘言意弥笃。
甲戌重九后登乐平县城遂观汪氏林园
作者：胡发琅
朝代：清

鞿靮倦烦淫，积昏况佳叙。晨兴揽帏景，霍若沈疴去。衰木哀绪风，励霜响劲羽。轧轧寒女机，悠悠远津鼓。归思结去棹，薄衿怨孤侣。寒波逝日夜，夏徂秋复举。含凄下隤垣，结写咨薆圃。寄言素心者，勿厌山泉聚。
与孙生
作者：胡启文
朝代：清

溪州远上碧云端，负险当年此弹丸。故垒荒凉铜柱在，霸图消歇土居安。萧萧往事如黄叶，袅袅秋风泛紫兰。空谷有人今是玉，莫言僻陋少殊观。
水南
作者：胡启文
朝代：清

碧水苍苍护绿畴，荔枝阴外有高楼。云霞郁郁凝佳气，村曲人人识故侯。客久蛮情徵琐屑，年丰旅食待绸缪。海天细雨黄昏近，松桂萧萧满院秋。
古有扇对格偶赋及之
作者：胡嗣璜
朝代：清
体裁：七言律诗

自信迂疏不世情，遣怀惟倩墨为卿。大椿空语八千岁，且及芳华进竹罂。弱水纵围三万里，每从清梦听瑶笙。但能默坐胸如雪，梨枣于中亦渐生。
喜雨
作者：胡嗣璜
朝代：清
体裁：五言律诗

忽已脱炎氛，羲皇我亦云。树屯烟作障，溪篆藻成文。助懒嗔冰簟，分凉颂海云。偶怀青李帖，未敢漫书裙。
雨久
作者：胡嗣璜
朝代：清
体裁：七言律诗

云容何事墨成堆，岂有新诗待雨催。鱼惯浅波惊白浪，树留残蒂怨黄梅。式相好是松根笔，可与言惟鹄子杯。我欲曝书方数卷，啼鸠声里又轻雷。
张翁止宿
作者：胡在恪
朝代：清

檐云叆叇倚江边，篱菊萧疏暮柳前。汉上抱来空有瓮，成都卜后并无钱。榻悬客梦生残月，酒醒乡关隔晓天。莫道一廛犹小隐，青羊相忆计何年。
甲午十二月癸亥，卫汝贵伏诛，诗以纪之
作者：胡培元
朝代：清
体裁：古风

日光澄廓雷霆怒，血溅头颅宝刀污。雄鬼欢呼鸦乱啼，执法森森冤共吐。东倭六月侵我边，烽烟满地尘起天。三韩离逖悲失所，万姓夷伤痛倒悬。九重命将申天讨，气扫鲸鲵移海岛。轻敌无如子玉骄，将兵未信廉颇老。诏饬宁夏卫总兵，武义璜璜从东征。命以上将提雄戟，方期万里枪云平。军装已备军粮足，尽竭脂膏供行役。讵斜饥鹰飞著人，伤哉饿虎噬其肉。师行尽日无馀赀，斧菜和根冰作糜。天寒峪远长城窟，战马嘶号率以羸。风黯龙沙雪花起，面皴肤裂饿且死。纵兵掳掠民怨咨，桓桓貔虎为蛇豕。炮声雷动轰天山，忍将疲卒委诸蛮。万骑征衣和血染，几人战骨得生还。贼势蜂围平壤镇，总兵何心弃甲遁。苦我哭师南霁云，张巡坐陷睢阳郡。谍报朝廷天子嗔，系颈来归诛乱臣。生为民殃死伏罪，君王神武皇天仁。嗟嗟乎残兵误国胡至此，拚将一死不足抵！敢告行军二三子，男儿报国沙场死。
台阳笔记题词
作者：胡士勋
朝代：清

捧读台阳记，欣然具大观。草花香最古，山水象难刊。经济胸中透，纷华眼界宽。世情兼治策，敢作异书看。
暮春见雁
作者：胡士星
朝代：清
体裁：五言律诗

风雨催春急，春归雁未归。岂无羁旅恨，可奈羽毛稀。影度深林暗，心伤故国非。踯蹰淮浦里，应愧与时违。
渡蚌埠
作者：胡士星
朝代：清
体裁：五言律诗

日瘦风凄凄，饥乌结阵啼。临流似利济，逐浪任高低。秋老丹枫落，烟黄野市迷。惊涛曾饱阅，无复叹酸嘶。
望井南山忆古狂诸兄
作者：胡士著
朝代：清
体裁：七言律诗

井南遥望影参差，犹记荀龙师友时。千里自分鸿雁羽，十人几痛鹡鸰诗。漫言此日倾冠盖，争似当年让枣梨。惆怅秋风吹露白，早教摇落谢庭枝。
万泉叹
作者：胡天游
朝代：清

厚地无底不可穿，掘井设尺空到千。诸村百酂共一渴，双涧但绕孤城边。县人已病耕土瘠，县名更似相欺得。夏资饮雨冬聚雪，涫沐尚为糜釜惜。苦辛未蒙长官识，转苦回甘谁气力，安得抽刀刺疏勒。
三江闸
作者：胡天游
朝代：清

青天初破险，白马竟当秋。众水千年会，重溟一气收。远怀秦太守，高转蜀江流。疏凿微茫外，星辰永夜浮。
古柏行
作者：胡天游
朝代：清

柏状久知天所恣，势到三株不容四。依稀年向百岁时，亲见唐家晋阳事。左倾右跌两无检，欲僵不僵自相险。其一正直不少贬，鬼神偷撼更不敢。钜腹对剖或仰袒，地力掣拔遭皽脔。横纽生铜作筋缕，突乳银砂簇？癣。黛乾翠秃精灵富，骨黝态沈情性俨。庄周柳下殊介肆，节意高古同无忝。廊庙之具屯始亨，必论出处贤人贞。久从濩落不自惜，吕牙五羖皆晚兴。雪饱霜酣惨遭际，裂缺纷虹闪腾会。时栋终知应帝王，奇材自古资天地。公输不来亦偶然，洒落自可全其天。向来造物信难测，抱巨用小徒迍邅。祠前泓湫有龙蛰，夜深爪拽雷雨出。黑云沈侵髓香涩，灵呵神扶柏间立。有无变化疑脱然，万古空山顿成失。
古柏行
作者：胡天游
朝代：清
体裁：古风

柏状久知天所恣，势到三株不容四。依稀年向百岁时，亲见唐家晋阳事。左倾右跌两无检，欲僵不僵自相险。其一正直不少贬，鬼神偷撼更不敢。钜腹对剖或仰袒，地力掣拔遭皽脔。横纽生铜作筋缕，突乳银砂簇�癣。黛乾翠秃精灵富，骨黝态沈情性俨。庄周柳下殊介肆，节意高古同无忝。廊庙之具屯始亨，必论出处贤人贞。久从濩落不自惜，吕牙五羖皆晚兴。雪饱霜酣惨遭际，裂缺纷虹闪腾会。时栋终知应帝王，奇材自古资天地。公输不来亦偶然，洒落自可全其天。向来造物信难测，抱巨用小徒迍邅。祠前泓湫有龙蛰，夜深爪拽雷雨出。黑云沈侵髓香涩，灵呵神扶柏间立。有无变化疑脱然，万古空山顿成失。
同张明府泛五姓湖有怀真谷山长
作者：胡天游
朝代：清

百顷风漪当面起，下马就船三十里。五月清凉无处寻，赤日青天归净洗。主人好客复爱奇，晓郭邀出临空陂。微茫未辨野岸阔，飒爽但信回飙吹。峨岢驾桨船窗倚，舟子凫雏相向喜。旷观不复碍波澜，幽思何如被莲苇。棹入陂心渺无极，浮虚浮翠皆生白。琉璃看作地上行，翡翠来从浦边直。袅袅瀜瀜动偏侧，阴插中条陂底黑。倒入珊瑚荡陂色，朝暮西南烟雾积。蔓牵藻荇平于席，玉醥哀丝催转剧。乐事贫穷唤打鱼，渔舟出没捷若驱。未知蛟龙有扰怒，咫尺失水观须臾。赤尾银刀杂相送，鲙盘挥霍行鲜供。日暮陂深愁奈何，杳冥忽惊波浪横。奔雷举扇却可麾，鬼神有意同清机。雨飞知向何处黑，鹭瞑悄立沙漘微。舵楼传钟崖寺暗，岭树挂月高城辉。扶醉归来嗔两炬，清景回头失相遇。少昊祠南烟草深，忽忆春星醉边聚。有无变化也复多，抹眼人间飞电去。
吴越武肃正庙下作
作者：胡天游
朝代：清

长鲸一剑八百里，落雁千都十四州。河外赤符终奉汉，江陵玉马本朝周。花开陌上香车杳，衣卷山前锦树秋。安得英雄万强弩，天边更为转涛头。
塞上秋日倡巫伎人集无近远婆娑歌舞接朝夕合唱凄动旧俗以地多战死为之赛祀吹响流感娱殇魂慰厉怒祈保岁谷盖余风遗音至今
作者：胡天游
朝代：清

打鼓锦蛇斑，翎花粹带翾。神弦秋树里，青幛国殇还。岁得虚疑定，魂招祇未关。婆娑自遗俗，歌咽几红颜。
塞上观落日
作者：胡天游
朝代：清

落日与天倾，天连塞草晴。看从沙上汲，翻似海边生。惨淡开红烧，虚无恋远明。何人把羌管，先作月中声。
将登华岳
作者：胡天游
朝代：清

州九岳登四，时落古人后。奔迫尘埃际，举动碍樊囿。放意知何投，万仞俯遥宙。心胸称豁达，蛙黾失战斗。忆昨龙为年，日月会龙？。屐凌泰山顶，回瞰浩难究。海日积微金，冻瀑点清漏。置身鸿濛前。真气入肤腠。问天嫩搔头，唯有青贸贸。客途时方穷，忘顾饥饿救。痛哭时一发，狂疾如愈炙。风吹马耳疾，久换面目瘦。翔翔二十载，尽计祇成谬。鬼神多绊搅，世事靳相授。岂无登临富，奇伟足自僦。华山此家也，功德终古奏。三峰不到地，引手入吾彀。思从造其巅，毕览著怀袖。乾坤白颢颢，一世藏隘陋。整身理筋骨，悬铁引可揉。捷想下上间，轻于挂猿狖。
将登华岳
作者：胡天游
朝代：清
体裁：古风

州九岳登四，时落古人后。奔迫尘埃际，举动碍樊囿。放意知何投，万仞俯遥宙。心胸称豁达，蛙黾失战斗。忆昨龙为年，日月会龙�。屐凌泰山顶，回瞰浩难究。海日积微金，冻瀑点清漏。置身鸿濛前。真气入肤腠。问天嫩搔头，唯有青贸贸。客途时方穷，忘顾饥饿救。痛哭时一发，狂疾如愈炙。风吹马耳疾，久换面目瘦。翔翔二十载，尽计祇成谬。鬼神多绊搅，世事靳相授。岂无登临富，奇伟足自僦。华山此家也，功德终古奏。三峰不到地，引手入吾彀。思从造其巅，毕览著怀袖。乾坤白颢颢，一世藏隘陋。整身理筋骨，悬铁引可揉。捷想下上间，轻于挂猿狖。
层城
作者：胡天游
朝代：清

欲倚层城俯八垓，手挼云雨转璇魁。终疑上帝难容谏，便恐神仙亦妒才。世界古来余一粟，昆明夜半又飞灰。思量惟有人间乐，醉看貂蝉向大槐。
昌平行
作者：胡天游
朝代：清

龙车羽卫无人使，野父醵钱葬天子。昌平吏目缟素来，金棺手扶归地市。哭声是日山谷裂，故主遗黎痛有此。百年事在隐争传，岂有人间变青史。杀机天发盗移国，一夕鼎湖龙堕尾。公卿各矜降贼惯，劝进转多颜色喜。恨恨何人悲送故，堪问金仙泪如水。七月暗枯同轨目，发丧讵省前王礼。画虡秘器蒙露辱，容车剑户看已矣。义抱伸归丧亡后，怪字书遍乾坤徙。万古颓云激雪霜，一代诸陵见终始。啼闻杜鹃偷再拜，树老冬青终不死。昌平之行伤客心，悲风怒振苍山起。
春晚出郭送溧阳公归葬江南述感
作者：胡天游
朝代：清

望到郊门万古愁，归来城府飒清秋。阅人华屋更相待，流涕哀筝并自休。陵处可应成下马，路分犹怕近西州。川原便逐东风改，会有心期白日留。槐碧幢新旧燕归，不逢家令已成悲。难为东阁重来日，堪忆三朝晏起时。白首青山终一隔，沧波丹旐恨俱移。敢辞垂老仍羁贱，泪湿生金续蔡碑。一梦从公十载深，塞云关雪换朝阴。嘘枯地觉无余恨，留落天疑直至今。经共任安终托意，早成疏傅欲归心。两嗟萧瑟东风外，尽与伤春变楚吟。冠剑行看欲就封，过门争感旧时龙。人间梓器身何恨，病后楹书墨尚浓。春水帆樯星斗气，晚花宾客雨云踪。苦为怨句裁还得，秋对青云阮仲容。
春晚出郭送溧阳公归葬江南述感·其一
作者：胡天游
朝代：清

望到郊门万古愁，归来城府飒清秋。阅人华屋更相待，流涕哀筝并自休。陵处可应成下马，路分犹怕近西州。川原便逐东风改，会有心期白日留。
春晚出郭送溧阳公归葬江南述感·其三
作者：胡天游
朝代：清

一梦从公十载深，塞云关雪换朝阴。嘘枯地觉无余恨，留落天疑直至今。经共任安终托意，早成疏傅欲归心。两嗟萧瑟东风外，尽与伤春变楚吟。
春晚出郭送溧阳公归葬江南述感·其二
作者：胡天游
朝代：清

槐碧幢新旧燕归，不逢家令已成悲。难为东阁重来日，堪忆三朝晏起时。白首青山终一隔，沧波丹旐恨俱移。敢辞垂老仍羁贱，泪湿生金续蔡碑。
春晚出郭送溧阳公归葬江南述感·其四
作者：胡天游
朝代：清

冠剑行看欲就封，过门争感旧时龙。人间梓器身何恨，病后楹书墨尚浓。春水帆樯星斗气，晚花宾客雨云踪。苦为怨句裁还得，秋对青云阮仲容。
晋阳
作者：胡天游
朝代：清

风景无并塞，郊原得晋阳。供人莲稻熟，遮路枣槐香。俭意多谙俗，持生各抱方。翻思戎马际，自昔有飞扬。
晓行
作者：胡天游
朝代：清

梦阑莺唤穆陵西，驿吏催时雨拂衣。行客落花心事别，无端俱趁晓风飞。
汉杜陵五凤铜行灯槃歌
作者：胡天游
朝代：清

井焰沈然灭火久，风歌沦唱四方守。祇怜旧梦去无迹，尚怪此槃今在手。摩挲背面三反覆，俯仰兴衰一论取。究观铭篆推甲子，上逐金人争老寿。斑斑泽暗蜡痕热，帖帖寒侵月华彀。微微过雨润生翠，庚庚当几横沈黝。纹花蹙蹙少萦线，蛮鼓琤琤珠戛扣。故非山林记汲县，仅异款识书元舅。七叶天扶病已立，五凤盛继元封旧。阙中三月集鸾鹊，海内百户欢牛酒。荐嘉灵畤合神鬼，赐玺名王侍铢娄。属车夜临属玉观，卤簿春上池阳薮。婕妤娙娥持挟笔，黄门舍郎导先首。荧煌炫转烛天地，熊虹辉焕迷宵昼。颇哀曾孙出襁褓，甘绝属籍蒙诛丑。皇皇狱邸托胡组，时时鬼火吹阴羑。更无死灰然宿爨，岂有余光被幽杻。买饼市门徵博进，斗鸡下杜驱畋狗。归来爇柄自回照，幸免凿壁增嗤诟。潜鳞忽然雷电激，万骑乍觉风云走。甘泉上林备物御，技巧工匠穷斤镂。华檠豹脂引裂缺，宝炬螭蟠动蚴蟉。啬夫初闻许广汉，作者近役山工友。长悬日月照庭殿，尽拥星辰卫轩囿。宝剑何年砺陵厈，金碗相将发陇亩。永辞地市肠一断，散掷人间泪添垢。柯摧蒂折意谁惜，转绿回黄色空懰，由来世事难度料，略省人物同遭偶。得时失时易虎鼠，翻手覆手奚思咎。光辉早侍万乘侧，流落岂计千春后。更寻转徙余岁月，讵识完朽归谁某。往时舟彝纷错落，递阅年载遗十九。风花水浪原不定，游尘野马终乌有。古人但恨不可望，遗物聊凭吟在口。残釭晕喜灿红语，冻砚呵寒僵秃帚。不知咿喔唱黄鸡，已过阑干倾北斗。
游子
作者：胡天游
朝代：清

游子昔出门，春晖犹未阑。依依萱草花，一步三回还。游子今出门，白日忽已寒。高堂如旧时，不见堂上颜。羊肠尽绕下堂路，今日转悲离别难。游子昔归来，欢迎倚闾色。能于冻雪底，引得春风直。游子今归来，华姿正徘徊。春风若有泪，独劝游子挥。不如天涯无还期，不见春风伤客时。
游子·其一
作者：胡天游
朝代：清

游子昔出门，春晖犹未阑。依依萱草花，一步三回还。游子今出门，白日忽已寒。高堂如旧时，不见堂上颜。羊肠尽绕下堂路，今日转悲离别难。
游子·其二
作者：胡天游
朝代：清

游子昔归来，欢迎倚闾色。能于冻雪底，引得春风直。游子今归来，华姿正徘徊。春风若有泪，独劝游子挥。不如天涯无还期，不见春风伤客时。
溧阳公于城西祠祷雨即次展候因遍游斋院中
作者：胡天游
朝代：清

灵祠抗龙首，崇覆凝丹垩。森壁寒雾姿，严旌振风魄。柏寝郁疑沈，烟楹转成积。国荣表威虔，年祥寄明职。诚轨谅斯臻，鸿羊缅犹陟。閒房香林外，一磬通幽迹。曙鸟散余喧，无人深草色。由来閟宫邃，荃宰劳蠲愊。中谷已云忧，周原沛应惜。望望西郊远，稍稍重林迮。凉绪结疏条，亭皋虚霭白。庶几及旋轸，展眺收清涤。
烈女李三行
作者：胡天游
朝代：清

大海何漫漫，千年不能移。泰山自言高，精卫衔石飞。朝见精卫飞，暮见精卫飞。吐血填作塸，一旦成路蹊。岂惟成路蹊，崔嵬复崔嵬。女面洁如玉，女身濯如脂。十四颇有余，十五十六时。婀娜怀春风，明月初徘徊。门中姊与姑，邻舍杂姥嫠。人笑女无声，人欢女长啼。昔昔重昔昔，皴痛不得治。有似食大鲠，祸喉连胁脐。阿母唤不应，步出中间闺。女身亦非狂，女心亦非痴。向母问阿爷，阿爷谁所尸。昨日门前望，裂眼宁忍窥。爷仇意妍妍，走马东西街。我无白杨刃，锻作双虹蜺。磨我削葵刀，三寸久在怀。一心愿与仇，血肉相齑臡。仇人何陆梁，挟队健如犛。前者为饥狼。后者为怒豺。小雀抵黄鹞，徒恐哺作靡。大声呼县官，县官正聋蚩。宛转太守府，再三中丞司。堂皇信威严，隶卒森柴崖。安知坐中间，一一梗与泥。何由腐地骨，鬼笑回牙欸。孤小不识事，闻人说京师。京师多贵官，列坐省与台。头上铁柱冠，獬廌当胸栖。獬廌角岳岳，多望能矜哀。局我头上发，缝我当躬衣。手中何所将，血帛斑斓丝。帛上何所书，繁霜惨濛埋。细躯诚艰难，要当自防支。女弱母所怜，请母毋攀持。今便辞母去，出门去如遗。是月仲冬节，杀气争骄排。层冰塞黄河，急霰穿毛锥。大风簸天翻，行人色成灰。夜黑不见掌，深林抱枯枝。三更叫？鹅，四更嗥狐狸。五更道上行，踯躅增羸饥。举头望长安，盘盘凤皇陴。下著十二门，通洞纵横开。持我帛上书，鬻我囊中袿。跪伏御史府，廷尉三重墀。尚书几峨峨，峨峨唱驺归。头上铁柱冠，獬廌当胸栖。獬廌即无角，岂与群羊齐。李女倚柱啸，白日凋精辉。结怨弥中宵，中宵盛辛悲。有地何抟抟，有天何垂垂。高城不为崩，高陵不为陀。为遣明府来，明府来何迟。长跪向明府，泪落江东驰。女今千里还，女忧终身罹。女诚不敢绐，愿官无见疑。父冤信沈沈，沈沈痛无期。一日但能尔，井底生朝曦。死父地下笑，生仇世中刲。顾此弱贱躯，甘从釜羹炊。语中难成声，声如系庖麋。明府大嗟叹，嗟叹仍歔欷。翻翻洞庭波，洞庭非渊洄。崭崭邛崃坂，九折无险巇。我今为汝尸，汝去行得知。爷仇意妍妍，举家忽惊摧。势似宿疹发，骤剧无由医。同时恶少年，驱至如连鸡。锒铛押领头，毕命填牢狴。有马空马鞍，永别街西馗。叩首谢明府，搦骨难相贻。昔为羝乳儿，今为箭还靫。遥遥望我里，我屋荒？莱。寡母倚门唏，唏于杞梁妻。女去母啖柏，啖柏今成饴。虽则今成饴，母悲转难裁。女颜昔如玉，女发何祁祁。女口含朱丹，女手垂春荑。哭泣亲尘沙，面目余瘢劙。宛宛闺中存，黧疾疑疾罴。姑姊看女来，簪笄不及施。邻姥看女来，左右相呼携。各各自流涕，一尺纷涟洏。邻姥少别去，媒媪从容来。三请得见女，殷勤致言辞。公子县南居，端正无匹侪。金银列两厢，纤纨不胜披。身当作官人，华荣灼房帏。颇欲得贤女，贤女胜姜姬。回面答媒媪，身实寒且微。无弟无长兄，老母心偎依。所愿事力作，涩指缝裙鞋。安得随他人，乖违母恩慈。母年风中灯，女命霜中葵。须臾母大病，死父相寻追。棺椁安当中，起坟遂成堆。一一营事讫，姑姊可前来。为我唤长老，长老升堂阶。为我召乡邻，乡邻麋如围。十岁随爷娘，幼小惟痴孩。十五衔沈冤，灌鼻承醇醯。二十行报仇，报仇苦且危。三年走大梁，赵北燕南陲。女行本无伴，女止亦有规。皎皎月光明，不堕浊水湄。斑斑锦翼儿，耿死安能翳。自此旋入房，重阖双双扉。朱绳八九尺，挂向梁閒颓。鲜鲜桂华树，华好亦何奇。葳蕤扬芳馨，生在空山隈。烈火烧昆冈，三日焰未衰。大石屋言言，小石当连养。萧芝泣蕙草，万族合一煤。烧出白玉姿，皎雪寒皑皑。玉以为女坟，将桂坟上栽。夜有大星辰，其光何离离。错落桂树下，千年照容徽。
烈女李三行
作者：胡天游
朝代：清
体裁：古风

大海何漫漫，千年不能移。泰山自言高，精卫衔石飞。朝见精卫飞，暮见精卫飞。吐血填作塸，一旦成路蹊。岂惟成路蹊，崔嵬复崔嵬。女面洁如玉，女身濯如脂。十四颇有余，十五十六时。婀娜怀春风，明月初徘徊。门中姊与姑，邻舍杂姥嫠。人笑女无声，人欢女长啼。昔昔重昔昔，皴痛不得治。有似食大鲠，祸喉连胁脐。阿母唤不应，步出中间闺。女身亦非狂，女心亦非痴。向母问阿爷，阿爷谁所尸。昨日门前望，裂眼宁忍窥。爷仇意妍妍，走马东西街。我无白杨刃，锻作双虹蜺。磨我削葵刀，三寸久在怀。一心愿与仇，血肉相齑臡。仇人何陆梁，挟队健如犛。前者为饥狼。后者为怒豺。小雀抵黄鹞，徒恐哺作靡。大声呼县官，县官正聋蚩。宛转太守府，再三中丞司。堂皇信威严，隶卒森柴崖。安知坐中间，一一梗与泥。何由腐地骨，鬼笑回牙欸。孤小不识事，闻人说京师。京师多贵官，列坐省与台。头上铁柱冠，獬廌当胸栖。獬廌角岳岳，多望能矜哀。局我头上发，缝我当躬衣。手中何所将，血帛斑斓丝。帛上何所书，繁霜惨濛埋。细躯诚艰难，要当自防支。女弱母所怜，请母毋攀持。今便辞母去，出门去如遗。是月仲冬节，杀气争骄排。层冰塞黄河，急霰穿毛锥。大风簸天翻，行人色成灰。夜黑不见掌，深林抱枯枝。三更叫�鹅，四更嗥狐狸。五更道上行，踯躅增羸饥。举头望长安，盘盘凤皇陴。下著十二门，通洞纵横开。持我帛上书，鬻我囊中袿。跪伏御史府，廷尉三重墀。尚书几峨峨，峨峨唱驺归。头上铁柱冠，獬廌当胸栖。獬廌即无角，岂与群羊齐。李女倚柱啸，白日凋精辉。结怨弥中宵，中宵盛辛悲。有地何抟抟，有天何垂垂。高城不为崩，高陵不为陀。为遣明府来，明府来何迟。长跪向明府，泪落江东驰。女今千里还，女忧终身罹。女诚不敢绐，愿官无见疑。父冤信沈沈，沈沈痛无期。一日但能尔，井底生朝曦。死父地下笑，生仇世中刲。顾此弱贱躯，甘从釜羹炊。语中难成声，声如系庖麋。明府大嗟叹，嗟叹仍歔欷。翻翻洞庭波，洞庭非渊洄。崭崭邛崃坂，九折无险巇。我今为汝尸，汝去行得知。爷仇意妍妍，举家忽惊摧。势似宿疹发，骤剧无由医。同时恶少年，驱至如连鸡。锒铛押领头，毕命填牢狴。有马空马鞍，永别街西馗。叩首谢明府，搦骨难相贻。昔为羝乳儿，今为箭还靫。遥遥望我里，我屋荒�莱。寡母倚门唏，唏于杞梁妻。女去母啖柏，啖柏今成饴。虽则今成饴，母悲转难裁。女颜昔如玉，女发何祁祁。女口含朱丹，女手垂春荑。哭泣亲尘沙，面目余瘢劙。宛宛闺中存，黧疾疑疾罴。姑姊看女来，簪笄不及施。邻姥看女来，左右相呼携。各各自流涕，一尺纷涟洏。邻姥少别去，媒媪从容来。三请得见女，殷勤致言辞。公子县南居，端正无匹侪。金银列两厢，纤纨不胜披。身当作官人，华荣灼房帏。颇欲得贤女，贤女胜姜姬。回面答媒媪，身实寒且微。无弟无长兄，老母心偎依。所愿事力作，涩指缝裙鞋。安得随他人，乖违母恩慈。母年风中灯，女命霜中葵。须臾母大病，死父相寻追。棺椁安当中，起坟遂成堆。一一营事讫，姑姊可前来。为我唤长老，长老升堂阶。为我召乡邻，乡邻麋如围。十岁随爷娘，幼小惟痴孩。十五衔沈冤，灌鼻承醇醯。二十行报仇，报仇苦且危。三年走大梁，赵北燕南陲。女行本无伴，女止亦有规。皎皎月光明，不堕浊水湄。斑斑锦翼儿，耿死安能翳。自此旋入房，重阖双双扉。朱绳八九尺，挂向梁閒颓。鲜鲜桂华树，华好亦何奇。葳蕤扬芳馨，生在空山隈。烈火烧昆冈，三日焰未衰。大石屋言言，小石当连养。萧芝泣蕙草，万族合一煤。烧出白玉姿，皎雪寒皑皑。玉以为女坟，将桂坟上栽。夜有大星辰，其光何离离。错落桂树下，千年照容徽。
牡丹
作者：胡天游
朝代：清

几夜明薰玉有神，翠帏扶起态沉沉。难为不负东风地，直使能移一世心。睡去尚愁肌麝重，折来犹觉眼波深。相看争忍旋抛却，一寸斜阳一寸金。
秋夜松吹书堂作呈堇浦翰林
作者：胡天游
朝代：清

悄然孤松夜，不起虚堂声。凄从主人心，飙籁含琼鸣。空涛洗白月，天地呈漻清。有言不为秋，焉能爽神明。有文不为金，焉能铿华英。君子壁四陲，永世刊俗情。镫光艳红花，波浪沄沄生。素琴虽未张，可以听和平。
秋寻阳明洞遂登群峰
作者：胡天游
朝代：清

越人夸越山，山不悬别州。心胆豗尘泥，尺步封鸿沟。勇脚攀元寥，园环蹑刀头。尽剖大腹壮，横得孤眼收。俯海沈竮竛，策日旁逗留。溪招白鹤风，柁鼓元气舟。诧历天外事，恍惚亦不愁。焉知腥雾中，扰扰虫蛆浮。青城蜀丈人，偃蹇群岳趋。会稽佐谁命，贰雄炎祝储。元气韛嚣氛，铸出争闯如。尚诮山中人，不辔名势车。石屋蹲虾蟆，斗偶无两俱。洞天碧浮浮，浮浮锁匏壶。壶中无杂仙，仙仙殊壤都。一气何是非，未肯忘秦吴。野僧枯杉纹，罅石龛猿狙。飞罗七条衣，蕨钵饥麇茹。安知从来客，攓云抱香炉。完朴余一巢，庶以邻太初。
秋日作
作者：胡天游
朝代：清

蟋蟀语中宵，凄切不肯休。微物尔何知，亦与时节谋。虽未入床下，已复在户陬。似道寒气深，催人理衣裘。嗟哉无襦客，破葛悬床头。高歌但竟日，晏默何所求。
秋日西兴旧关口登楼眺望浙江感怀
作者：胡天游
朝代：清

吴胥越绝雨飞虫，何止鳌涛落手中。万井过江丹画湿，大荒浮海碧蜺空。催寒一帽冲新雁，横笛千山入晚风。岁岁劳劳关外客，暂偷閒望恨无穷。
贾太傅
作者：胡天游
朝代：清

旷代怜才子，经时赋旱云。楚骚兼与恨，秦过竟谁闻。万里乾坤眼，三年草木群。苍生属相借，高论岂徒殷。
赋得明妃三叠
作者：胡天游
朝代：清

明妃生照楚江清，艳比天边明月明。尚愁金屋污仙骨，绝代岂为呼韩生。龙堆雪卷黄沙雨，偏著春风双黛妩。定知造物惜红颜，故使漂零擅千古。君不见邯郸人家施薄朱，暮倚市门朝佩珠。可怜光采霸天下，何恨当年卫子夫。明妃一顾已倾城，紫台远去转娉婷。鸣驼嘶马杂羌语，夜夜朝朝那可听。天低海水西流处，独有琵琶堪唤语。断丝枯木本无情，犹胜人心百千许。幽怨声声解与传，自怜意态骄神仙。生不得当茂陵亦帝真龙子，乍可巫山峡月空婵娟。明妃初向长门入，窈窕无心矜独立。自然动影回春风。璚鬟薄洗巫云湿。六宫良家五陵子，容华多少夸桃李。齐声却步称第一，今朝争为甘心死。妇人妒色恒自持，尚令忘妒前相悲。如何环艳映海日，近出珠栊人不知。以图索马安有马，况是丹青不能画。画师长安市上儿，一生解貌东家施。黄金纵使不相责，鄙人讵识天人姿。昔疑汉妾今焉支，妾身分明不泪垂。玉颜一为他人得，枉是千金莫赎时。
赋得明妃三叠·其一
作者：胡天游
朝代：清

明妃生照楚江清，艳比天边明月明。尚愁金屋污仙骨，绝代岂为呼韩生。龙堆雪卷黄沙雨，偏著春风双黛妩。定知造物惜红颜，故使漂零擅千古。君不见邯郸人家施薄朱，暮倚市门朝佩珠。可怜光采霸天下，何恨当年卫子夫。
赋得明妃三叠·其三
作者：胡天游
朝代：清

明妃初向长门入，窈窕无心矜独立。自然动影回春风。璚鬟薄洗巫云湿。六宫良家五陵子，容华多少夸桃李。齐声却步称第一，今朝争为甘心死。妇人妒色恒自持，尚令忘妒前相悲。如何环艳映海日，近出珠栊人不知。以图索马安有马，况是丹青不能画。画师长安市上儿，一生解貌东家施。黄金纵使不相责，鄙人讵识天人姿。昔疑汉妾今焉支，妾身分明不泪垂。玉颜一为他人得，枉是千金莫赎时。
赋得明妃三叠·其二
作者：胡天游
朝代：清

明妃一顾已倾城，紫台远去转娉婷。鸣驼嘶马杂羌语，夜夜朝朝那可听。天低海水西流处，独有琵琶堪唤语。断丝枯木本无情，犹胜人心百千许。幽怨声声解与传，自怜意态骄神仙。生不得当茂陵亦帝真龙子，乍可巫山峡月空婵娟。
送别上人游蜀
作者：胡天游
朝代：清

关门累月不梳头，行脚须臾过赵州。已分禅心安白足，尚贪诗句写红楼。故人好在昙无忏，乡里还呼许散愁。地埽峨嵋从此去，定身休作树中留。
送秦泾幼湜归合阳
作者：胡天游
朝代：清

相士常苦衣，相马常苦肥。古来岂不然，勿谓今更非。秦士焚舟来，超乘争腾希。自许一战霸，空捩千钧机。仍将片叶身，远向灞岸归。灞陵夜半雪，南山夺光辉。勾芒迟迟春，仓庚鸣不违。浮云浩茫茫，安知所从依。谡谡秋树林，下有双石扉。逸竹閟青火，亦足忘寒饥。去矣勿叹嗟，各自从风飞。
送谢侍御赴长沙
作者：胡天游
朝代：清

帐底吹篪夜解围，剑炊刀淅两危机。请来斩马平陵去，看遍黄羊属国归。物论清流几人是，书成孤愤举时非。戟髯强项生平意，坐映江山合有辉。
阊阖
作者：胡天游
朝代：清

五华城阙九光楼，阊阖遥扃隔世愁。把钺几曾回暗虎，服箱从此到牵牛。星辰独傍中宵渴，云雨安知下界休。帝所会应无宋玉，白榆凋尽不悲秋。
游大岩山
作者：胡太冲
朝代：清
体裁：五言律诗

岩深秋欲暝，壁势若飞空。沓嶂围天外，阴泉吐雾中。石藤多卷曲，竹树郁菁葱。冥悟寻真契，兹山趣亦同。
寄怀王宓草
作者：胡奉衡
朝代：清

伯仲无惭古逸民，丈园泥复结芳邻。青鞋布袜江南客，同作耆英会里人。
山居杂咏
作者：胡奉衡
朝代：清

春风吹万绿，卧看陇头耕。尽日无人迹，空山有鸟声。岩花开自落，径草薙还生。伴我惟藤杖，炎凉不世情。
林处士墓
作者：胡奉衡
朝代：清

高冢犹栖处士魂，风流名并白、苏存。空亭鹤去无年代，绕墓梅开有子孙。径转小桥穿石磴，波摇清影照芳樽。湖山常是先生主，南宋诸陵不可论。
黄鹤楼
作者：胡奉衡
朝代：清

洞庭西望楚天开，锁钥双城亦壮哉。水势青山浮日去，雁声大别过江来。不闻高阁吹长笛，那有新诗寄落梅。为访故人勤远涉，临流遥念济川才。
挽张之洞联
作者：胡子功
朝代：清
体裁：联

三朝元老，谋国忧勤，自兼圻入赞纶扉，钜任力担当，帝倚孤忠、人思遗爱，大文章、大经济，值望岁拳氛衅起，糜烂燕山，半壁剩东南，公能只手匡扶，看九重予谥，两字荣褒，留不朽勋名，归路永无毫发憾；一介书生，遭时阨塞，荷特荐星膺民社，嘱词犹记忆，勉为良吏、毋坠前光，是化雨、是慈云，到今朝丞相仙游，凄凉楚水，瓣香吊京洛，我独椎心痛哭，更雁阵衔恩，乌衣被泽，感非常优遇，抚棺还作断肠声。
挽彭玉麟联
作者：胡子勋
朝代：清
体裁：联

弱龄叹孤露，赖元老雅意垂怜，谊敦金石，契结松萝，即晚年宿恙已深，远道锡箴规，风雨披寻还堕泪；伟烈奏澄清，与先公和衷共济，大树铭勋，灵椿失荫，倘此际重泉相晤，中兴谈战事，幽明暌隔定增悲。
挽张之洞联
作者：胡子勷
朝代：清
体裁：联

公为朝廷累代重臣，弭大难，定大策，决大疑，回首当时，报国孤忠能有几；我偕弟侄同声一哭，爱如父，慈如母，严如师，伤心此后，感恩知己再难逢。
挽张之洞联
作者：胡存忠
朝代：清
体裁：联

天下方倚为安危，公胡遽死；学者皆仰如山斗，我更谁归。
挽张之洞联
作者：胡孚宸
朝代：清
体裁：联

放怀纳五大洲有余，汇中东西以为学，纬武经文，岂仅争范韩勋业；纵目观数千载之变，通天地人斯谓儒，震今铄古，应仍返河岳精灵。
寄孙钟元徵君
作者：胡孟向
朝代：清

危行今时见古人，每询杖履忆相亲。山中耕凿还三代，劫后年华过九旬。嗜学深心真忘老，迎人善气自如春。啸台旧迹孙宗事，未许先生附隐沦。
除夕同申凫盟集路吾徵郡宅
作者：胡孟向
朝代：清

此生徒浪掷，对酒莫匆匆。谁识忧欢别，惟怜道谊同。君情真好客，吾党各成翁。彩笔今才尽，题诗惜未工。
历下亭
作者：胡季堂
朝代：清

久闻历下亭名古，今识亭窗向水开。恬静湖光归几席，翠微山色入追陪。一城砧杵秋声远，几处蒹葭野岸隈。莫道终宵人迹少，涵虚应有夜珠来。
访钱箨石阁学留坐四照楼却赋一律即呈箨石
作者：胡季堂
朝代：清

携手同登四照楼，湖山面面坐中收。济流起伏来千里，岱岳峥嵘压二州。过眼烟云凭去住，到庭风月任勾留。从知学士多豪兴，把盏敲诗醉不休。
再饮泉遇雨
作者：胡学汪
朝代：清

却暑遂忘倦，浩然临水湄。花香添旧路，微雨濯新诗。云至既如晤，我来宁有期。间人向余笑，两度饮寒漪。
思州行为镇远袁功懋赋
作者：胡学汪
朝代：清

寒山翼径来，环径绕清泚。越冈若异态，共是此溪水。野桃缭乱开，翠筱密于芑。苔锢荒碑断，芦封古桥圮。垝垣三四见，萧萧一城峙。两水合汀际，孤舟向沙舣。度津入古垣，曲巷仅容履。喧寂虽各殊，台笠尽入市。纵怀乞米书，施之得糠秕。坡公煮肉法，于此无可使。烦襟郁愁滋，恍然望溪水。明月牛渚情，适有袁夫子。
贵筑旅春即事
作者：胡学汪
朝代：清

年年寒食叠征衫，短发违心颇耐芟。枕上乡思碎鸣柝，梦中归路越巉岩。敝裘笑我酬疏酒，粗粝旁人劝老馋。欲达平安未成句，破窗风雨护镫函。
避暑小饮怡园
作者：胡学汪
朝代：清

强酒都缘好钓诗，怡园分韵晚凉时。傍林幽鸟如知倦，藉草鸣蛙拟为私。未约云来池半亩，不因风动竹千枝。翠微平远无忙步，明月多情最践期。
重过平越高真观
作者：胡学汪
朝代：清

溪流常自绕荒陴，灌木危楼是昔时。为客不堪仙事警，此身难向劫前知。苔封碣石先朝色，风递泉香出世姿。要得弥明同煮鼎，苍蝇声里漫敲诗。
拔茅山夜
作者：胡宗绪
朝代：清
体裁：古风

山中气早寒，霜白草短劲。入夜窈窕林，虫鸣有余静。土屋闭深月，隙光流一寸。薄饮不成醉，疲肱已可枕。浮累觕遣除，荒梦细商订。独树惊高风，乱响集孤听。山鬼呼欲来，幽釭剔已尽。披衣观百念，揽镜槁双鬓。
石门庵
作者：胡宗绪
朝代：清
体裁：五言绝句

崖头坐老佛，定僧拥白发。山与夜俱深，崖溜滴寒月。
挽曾国荃联
作者：胡家桢
朝代：清
体裁：联

绥疆斡运，传爵析圭，兄是郭汾阳，弟为曹武惠；令典饰终，殊勋盖世，福过罗忠节，荣媲左文襄。
挽骆秉章联
作者：胡寿昌
朝代：清
体裁：联

事业满边隅，忧国忘私，文正以还推此老；大名垂宇宙，鞠躬尽瘁，武侯而后有斯人。
范紫绅自甬上来越喜赠即饯别
作者：胡寿颐
朝代：清

藏书后起有清才，少慰良朋宿草哀。秘笈惊人传世久，轻舟奉母渡江来。谢家裙屐留诗卷，越国山川照酒杯。最是秋风添别绪，海云东望几裴回。
小孤山
作者：胡尔恺
朝代：清
体裁：五言律诗

香国浮人境，岿然绝众援。碧环千浪影，青立一峰痕。有径堪僧住，无萝许客扪。相看姑缓棹，望望人云根。
挽郭嵩焘联
作者：胡尚絅
朝代：清
体裁：联

相识几四十年，因贤阮祝遐龄，许登堂未容谋面；降生约三万日，使外夷仗节钺，炳事业而焕文章。
挽曾国荃联
作者：胡庆藩
朝代：清
体裁：联

逢人争说战中原，岂知书生杀贼，腹地擒渠，纯是义胆忠肝所结；垂老尚资镇江左，试想遗树铭恩，空碑坠泪，都从民胞物与而来。
太极亭记事诗
作者：胡应魁
朝代：清

金鳌突怒涌灵潮，首戴蓬壶矗紫霄。渤澥安流缘重镇，岩峦环拱俨班朝。红亭忆自初春筑，碧宇新将太极标。八卦列成分脉络，一元资始见根苗。胚胎万象机还伏，笼罩千门势独超。幽旷忽焉开异境，升平允矣庆崇朝。乾坤蕴奥全呈露，溪岭妖氛总息消。倏报渠魁争面缚，为闻长吏作书招。百寻铁索长鲸贯，五色牙旗归马娇。佩犊俗移清井牧，听莺兴到集宾僚。枝头鸟语因歌乱，槛外花香逐袖飘。高阁夜深催进酒，小楼烟冷识吹箫。园林此际推名胜，墟市当年怅寂寥。客喜如今符颂祷，我怀在昔起忧焦。林陈搆乱共诛戮，黄廖连谋复结腰。最易潜踪山杂沓，况多游手众浮嚣。地灵有述能旋转，邦本宜培怕动摇。苛政不曾除猛虎，好音何以感飞鸮。天心可向人心卜，杀气恒凭和气销。但使官民联指臂，那愁盗贼煽风谣。玄关孰探阴阳秘，彝训原同日月昭。思患豫防惩怠缓，立成为本戒虚骁。濂溪图说须详释，海国琴声未易调。留赠后来登眺者，我言窃愿比刍荛。
古诗
作者：胡庭
朝代：清

霜气流前除，照我罗衣裳。耿耿夜不寐，蹑履起徬徨。草虫亦何悲，鸣声恓以怆。四郊一孤影，落叶飘回郎。南楼谁家子，弦歌宴华堂。朔风吹玉树，叶叶起秋声。上有白鹤栖，下有蟋蟀鸣。高天鸿雁来，河汉有馀清。念我故人子，结发事荣名。离筵一分手，千载为伤情。拥衾起长叹，读我案头书，书中何所有，乃见太古初。巢许在箕颍，洗耳避唐虞。揖让不屑睹，况忍谏征诛。采薇虽西山，道隆情已污。
古诗·其一
作者：胡庭
朝代：清

霜气流前除，照我罗衣裳。耿耿夜不寐，蹑履起徬徨。草虫亦何悲，鸣声恓以怆。四郊一孤影，落叶飘回郎。南楼谁家子，弦歌宴华堂。
古诗·其三
作者：胡庭
朝代：清

拥衾起长叹，读我案头书，书中何所有，乃见太古初。巢许在箕颍，洗耳避唐虞。揖让不屑睹，况忍谏征诛。采薇虽西山，道隆情已污。
古诗·其二
作者：胡庭
朝代：清

朔风吹玉树，叶叶起秋声。上有白鹤栖，下有蟋蟀鸣。高天鸿雁来，河汉有馀清。念我故人子，结发事荣名。离筵一分手，千载为伤情。
和王介甫阴山画虎图用元韵
作者：胡庭麟
朝代：清

边城风劲严冬及，厚坤冻裂鸢啸急。猛虎乘时肆吞噬，攫人不得作人立。瞋目狋狋两杯凸，利爪怒搏石深入。跠身妥尾舌甜？，腥风上厉星辰湿。君侯作画笔如刀，物丑纤巨胸中包。世间描摹祇类狗，始识君侯家法高。君侯计虑穷毛发，才横更欲挞戎羯。身郁奇能不见收，想当下笔目眦裂。余自喜遭时泰然，异类慄詟伏穷边。井里乐恺无苛政，学堂高大恣嬉眠，不忆将军射猎年。
和王介甫阴山画虎图用元韵
作者：胡庭麟
朝代：清
体裁：古风

边城风劲严冬及，厚坤冻裂鸢啸急。猛虎乘时肆吞噬，攫人不得作人立。瞋目狋狋两杯凸，利爪怒搏石深入。跠身妥尾舌甜�，腥风上厉星辰湿。君侯作画笔如刀，物丑纤巨胸中包。世间描摹祇类狗，始识君侯家法高。君侯计虑穷毛发，才横更欲挞戎羯。身郁奇能不见收，想当下笔目眦裂。余自喜遭时泰然，异类慄詟伏穷边。井里乐恺无苛政，学堂高大恣嬉眠，不忆将军射猎年。
挽张之洞联
作者：胡庶华
朝代：清
体裁：联

名相事业，名士风裁，更清操凛然，身后只余桑八百；斯世元勋，斯文宗主，忽前修邈矣，心丧岂止客三千。
井陉
作者：胡延
朝代：清

井陉西上秋色徂，道长日短愁仆夫。七十二滩不可逾，负重难为辕下驹。翠云十斛岩玉瘦，黄叶一亩霜林腴。涧中石出水生骨，岭上草凋山脱肤。溪童泼剌健似犊，往来负水能疾趋。我独何为行在涂，天寒不归对妻孥。白醪一尊作重九，冯辕手撷红茱萸。侧身西望长嗟吁，閒吟莫待清景逋。
再过太原和前韵
作者：胡延
朝代：清

宦况依然拙似鸠，两年寒耐井梧秋。西河信美非吾土，极目天边鹳雀楼。春田滑达警犍牛，处处枌杨似宛丘。雪后晚风禁不得，一刀寒月过徐沟。
再过太原和前韵·其一
作者：胡延
朝代：清

宦况依然拙似鸠，两年寒耐井梧秋。西河信美非吾土，极目天边鹳雀楼。
再过太原和前韵·其二
作者：胡延
朝代：清

春田滑达警犍牛，处处枌杨似宛丘。雪后晚风禁不得，一刀寒月过徐沟。
北齐宫人镜歌
作者：胡延
朝代：清

马颊山倾堕壶月，绿丝萦纽虫书齧。美人抱月思太京，对脸传红红欲滴。凤旌片片下清漳，湿萤满殿秋宫凉。雁柱无声虬箭咽，黄花叶落愁鸳鸯。绣奁黯退盘龙帕，丁香又送潘妃嫁。犹忆君王逐獭还，圆冰悄对残妆卸。汾阴缥缈鸣鸾车，紫绦银带埋尘沙。香词缭綟那忍读，金鹊飞飞春日斜。
天全杂诗
作者：胡延
朝代：清

昔闻徙阳地，亦是西南夷。蒟酱相如说，碉楼吕越知。未应夸广泽，且可界渝糜。牛马何曾富，徒劳八尉师。万顷鸦龙水，来从青海湾。漉金沙共宝，裁砚石同顽。比户甘黄菽，当关列赤菅。头兰千里外，一一拥螺鬟。登登敲炭灰，岚气逐人来。终古三更雨，何曾一夕雷。碉门红石崛，野店白麻开。忽地呗啰出，居人身毒回。
天全杂诗·其一
作者：胡延
朝代：清

昔闻徙阳地，亦是西南夷。蒟酱相如说，碉楼吕越知。未应夸广泽，且可界渝糜。牛马何曾富，徒劳八尉师。
天全杂诗·其三
作者：胡延
朝代：清

登登敲炭灰，岚气逐人来。终古三更雨，何曾一夕雷。碉门红石崛，野店白麻开。忽地呗啰出，居人身毒回。
天全杂诗·其二
作者：胡延
朝代：清

万顷鸦龙水，来从青海湾。漉金沙共宝，裁砚石同顽。比户甘黄菽，当关列赤菅。头兰千里外，一一拥螺鬟。
天全杂诗·其四
作者：胡延
朝代：清

赤脚溪边女，咿嚘唱采茶。界门惟酱醢，入市且鱼虾。月黑频喧炮炮，风清偶送笳。王然如裹足，僰道是天涯。
宁武刘夫人箭
作者：胡延
朝代：清

森索妖星动赤埃，蒙坑不守雁门开。长驱无阻吹唇疾，宁武关头一箭来。惜哉一箭但中目，噀血天狼能齧镞。连飞一箭殪其雌，狐狸不得上门屋。大小眼贼相持哭，小眼含泪大眼瞋，眼开眼阖光瞵瞵。如此善射信有神，周将军妻刘夫人。夫人善射贼胆落，丁零无声夜张幕。可惜援兵阻太原，婴城力尽张空彍。荷叶坪荒走封豕，抽刀不断牛涔水。恨眦欲裂银腭穿，母子父妻火中死。贼心虽喜犹仿偟，前途虑有张睢阳。系帛书来贼乃北，迎降苦恨云中姜。当时寇盗犹癣鳞，草间偷窃同黄巾。中朝女子解破贼，萧山沈与忠州秦。绣旂沁水如云屯，即此足可清烟尘。何况更有卢宜兴，雁门尚书同被徵。祇缘误用李曲沃，南征复任杨武陵，庙谟颠倒诚难凭，金床看看妖兔登，令人怀古悲填膺。至今韊服藏州库，神光丙夜连句注。碧血模糊赤雁翎，弯弧想见飞虻怒。此地犹来重名节，宵筵铜斗飞冤雪。殉夫昔有代妃贤，殉国今见夫人烈。殉夫之笄名不磨，射贼之箭终不灭。吁嗟乎，箭头不过三寸铁。
左将军歌
作者：胡延
朝代：清

东征虎将花门种，白杆朱丝号神勇。涅臂长悬报国心，生来惯识祁连冢。幼抱犀渠作健儿，搴旗早结上公知。红绡抹额黄皮绔，得意摩天苦战时。论功首重桓虔武，凯歌自和逻沙舞。莫作寻常蕃将看，哥舒仆固羞为伍。闷杀新娘曹景宗，鼻端出火耳生风。朅来收拾穿云履，也向天街蹋软红。百战功名等一掷，呼卢未辨争先得。狂撑大眼睨公卿，酒酣无那肝肠热。空怜岁月去堂堂，揽镜忽惊头上霜。携得琵琶红袖妓，夜寒如雪按伊凉。此时鳀壑气尤恶，海壖星子纷纷落。铁轨南通俾路芝，越裳甘弃同瓯脱。从此将军气转豪，岛屿虽重主恩高。不教日压秦长脚，空有天生刘大刀。联枝跗萼称同气，斩关破贼真吾弟。长向朝阳望捷书，可怜夜半凶书至。春风泪洒脊令原，反斗终怀国士恩。只有拊膺长痛哭，不辞剪纸与招魂。忽闻传箭追穷寇，困兽淩兢殊死斗。赤峰明月踏营归，血腥裹甲三重透。雕戈早晚镇高州，都尉连章苦慰留。盼煞桄榔船上客，巫闾目断白云秋。无端骤长邯郸虱，败盟毁约思蚕食。白旄倏遍萨摩州，红帽如闻平秀吉。水犀十万下三韩，列幕连营袖手看。重英不动清人轴，一箭谁登广武坛。将军怒马奔如电，提刀愿识罗浑面。我今一死何重轻，不畏前驱惭后殿。鸭江流水渌汪汪，六月炎蒸鸟不翔。汗雨白沾铜面具，火云红映绿檀枪。酋矛散漫难成列，虎气腾腾呼杀贼。但使连衡共捣虚，定教执燧探龙穴。八道花旗迤逦排，红衣炮劈两山开。孤军已被重围合，不见沈舟项羽来。森索妖星迷赤雾，睢阳齿碎天将暮。红灯白酒贺兰营，曲误方矜公瑾顾。月晕重重闻楚歌，洞胸犹握鲁阳戈。仲由缨结那惜死，国势不张将奈何。从今狂寇逾三塞，海门不守长城坏。蒿市终悬懦帅头，中原赢得逃兵在。又见长编纪北盟，符离一溃误书生。万金币去龟阴返，只恐忠魂恨不平。
忆江南
作者：胡延
朝代：清

成都好，晴日卖花天。玉局观边羊角旆，黄师塔畔鸭唇船。桥市小游仙。成都好，凤钥少城开。粉蛤墙阴红桂落，玉虹桥畔翠莲堆。金碧隐楼台。成都好，红矗薛涛楼。蟹噀烹泉揎翠袖，蛮笺砑锦勒银钩。春入小桃愁。成都好，春月碧鸡坊。翠箔笼灯歌管歇，武担石镜贴云凉。花落百家塘。
忆江南·其一
作者：胡延
朝代：清

成都好，晴日卖花天。玉局观边羊角旆，黄师塔畔鸭唇船。桥市小游仙。
忆江南·其三
作者：胡延
朝代：清

成都好，红矗薛涛楼。蟹噀烹泉揎翠袖，蛮笺砑锦勒银钩。春入小桃愁。
忆江南·其二
作者：胡延
朝代：清

成都好，凤钥少城开。粉蛤墙阴红桂落，玉虹桥畔翠莲堆。金碧隐楼台。
忆江南·其四
作者：胡延
朝代：清

成都好，春月碧鸡坊。翠箔笼灯歌管歇，武担石镜贴云凉。花落百家塘。
感事
作者：胡延
朝代：清

青油幕底客弹冠，博士留秦羡美官。四野共知温树好，三秋那识井梧寒。引绳可碍狂夫直，榜户常教冷眼看。太息水平风忽险，更从何处觅任安。居兰处鲍总相宜，台底频加十二棋。金瓮不妨垣外耳，白云常染镜中丝。同园忽长弹蕉竹，落釜应惭煮豆萁。犹幸九渊龙喜睡，探珠回首纬萧时。
感事·其一
作者：胡延
朝代：清
体裁：七言律诗

青油幕底客弹冠，博士留秦羡美官。四野共知温树好，三秋那识井梧寒。引绳可碍狂夫直，榜户常教冷眼看。太息水平风忽险，更从何处觅任安。
感事·其二
作者：胡延
朝代：清
体裁：七言律诗

居兰处鲍总相宜，台底频加十二棋。金瓮不妨垣外耳，白云常染镜中丝。同园忽长弹蕉竹，落釜应惭煮豆萁。犹幸九渊龙喜睡，探珠回首纬萧时。
明忠顺三娘子画象歌
作者：胡延
朝代：清

蠙珠缀耳围双貂，绿韝控马飞鸾绦。天风吹动周昉笔，胭支漉汁倾生绡。拂云堆外小垂手，春深留取边关柳。银须冒顿剧风流，纂得外孙为幼妇。桃僵李代早春时，不遣斑骓嫁袄儿。红镫毡幕羊羔酒，从此青山罢贰师。解忧下降真游戏，中朝漫洒江都泪。何用重围画美人，翻新更出陈平计。失妇封胡怒且羞，腰刀帕首走皇州。申申莫听黄婆詈，格格还封孺子侯。天书朝下泥金色，诏敕阏氏安反侧。娘子军前兔首云，夫人城上蛾眉月。雄威不竞仗雌风，长见珠帷驻大同。侧鬓低呼乾阿？，翠钿微溜颊涡红。挏酒如泉杯转递，踏歌悄听娇音脆。红云骨杂换新妆，铃卒偷窥魂欲醉。避面尹邢花两行，天教重嫁左贤王。不劳须卜归严卫，永使蠕蠕走大荒。三醮犹能逢赞普，琅琅啰呗飘神雨。抛弓膜拜白衣郎，楼上横飞干道乳。陈汤傅介等閒看，叉手终依天可汗。谁遣恒河偷照鬓，春愁如水压雕鞍。马市重开天驷蹶，黄花堡上秋云黑。筹边都尉尔何人，鸳被虫钗充玉帛。犹记璇宫夜召时，牂江驰传凤车迟。更烦小李将军笔，为写且兰女土司。
明忠顺三娘子画象歌
作者：胡延
朝代：清
体裁：古风

蠙珠缀耳围双貂，绿韝控马飞鸾绦。天风吹动周昉笔，胭支漉汁倾生绡。拂云堆外小垂手，春深留取边关柳。银须冒顿剧风流，纂得外孙为幼妇。桃僵李代早春时，不遣斑骓嫁袄儿。红镫毡幕羊羔酒，从此青山罢贰师。解忧下降真游戏，中朝漫洒江都泪。何用重围画美人，翻新更出陈平计。失妇封胡怒且羞，腰刀帕首走皇州。申申莫听黄婆詈，格格还封孺子侯。天书朝下泥金色，诏敕阏氏安反侧。娘子军前兔首云，夫人城上蛾眉月。雄威不竞仗雌风，长见珠帷驻大同。侧鬓低呼乾阿�，翠钿微溜颊涡红。挏酒如泉杯转递，踏歌悄听娇音脆。红云骨杂换新妆，铃卒偷窥魂欲醉。避面尹邢花两行，天教重嫁左贤王。不劳须卜归严卫，永使蠕蠕走大荒。三醮犹能逢赞普，琅琅啰呗飘神雨。抛弓膜拜白衣郎，楼上横飞干道乳。陈汤傅介等閒看，叉手终依天可汗。谁遣恒河偷照鬓，春愁如水压雕鞍。马市重开天驷蹶，黄花堡上秋云黑。筹边都尉尔何人，鸳被虫钗充玉帛。犹记璇宫夜召时，牂江驰传凤车迟。更烦小李将军笔，为写且兰女土司。
暖炕
作者：胡延
朝代：清

土锉冰镫共一盘，冬烘身世等閒看。不辞入夜衾绸薄，倍觉出门风雪寒。燕玉无心春自热，罗帏有梦笑常乾。他时若傍元龙卧，灰里阴何拨总难。红泥一窟尽迷香，铁马丁丁冬夜长。方版临窗堆榾柮，土台照火列鸳鸯。枕边置几灯生晕，屋角飞烟瓦不霜。锦浪莫翻三尺褥，好留馀暖待王昌。
暖炕·其一
作者：胡延
朝代：清

土锉冰镫共一盘，冬烘身世等閒看。不辞入夜衾绸薄，倍觉出门风雪寒。燕玉无心春自热，罗帏有梦笑常乾。他时若傍元龙卧，灰里阴何拨总难。
暖炕·其二
作者：胡延
朝代：清

红泥一窟尽迷香，铁马丁丁冬夜长。方版临窗堆榾柮，土台照火列鸳鸯。枕边置几灯生晕，屋角飞烟瓦不霜。锦浪莫翻三尺褥，好留馀暖待王昌。
栈中与西藏贡使同行感而有作
作者：胡延
朝代：清

画旗吹角风参差，翩翩骑马红衣儿。丹顶缥缨大堪布，来琛竟裹三千辎。我闻达赖号迦叶，匹者班禅通法偈。西来膜拜天可汗，神京高筑黄金龛。祛卢译字称无上，青青稞米乌斯藏。四骆骎驰为煮茶，二招复遝还输酱。朝廷控驭假班牙，白布红毛休怨嗟。不遣文成通赞普，聊将护国奉思巴。那知天辟三危地，南风吹断夫容利。牛粪欺人取道来，横分印度东西帝。昨者强邻强制吭，不骡不马乌孙王。筹边空建王然策，内附无闻悉袒降。于今环海成庭户，已见岛屿陈普鲁。铁轨能教阿瓦通，电书那虑流沙阻。云栈萦纡草树春，东风罗呗动行人。行人漆室方长叹，嗟尔嬉嬉燕雀群。
洪洞道中
作者：胡延
朝代：清

水面风翻野草香，岭头云盖夕曛黄。欲登高处马蹄缓，刚落店时人影长。民到于今真梦梦，我行其野倍伥伥。漫从上谷趋同谷，直向咸阳出晋阳。
竹火笼
作者：胡延
朝代：清

缭綟成文色正黄，轻圆不似女儿箱。凰鞋双踏红帮瘦，兽炭徐添白屑香。翠袜斜开劳稳抱，绣衾高矗得深藏。雪猧恋暖驱还至，莫漫提携过别房。
莺粟
作者：胡延
朝代：清

天红腻白晚春天，占断人间二顷田。不信倾城好颜色，魂归一例化成烟。偃露迎风各弄姿，倾囊休为买燕支。美人转眼成黄土，偕隐何妨未老时。
莺粟·其一
作者：胡延
朝代：清

天红腻白晚春天，占断人间二顷田。不信倾城好颜色，魂归一例化成烟。
莺粟·其二
作者：胡延
朝代：清

偃露迎风各弄姿，倾囊休为买燕支。美人转眼成黄土，偕隐何妨未老时。
送刘蔚棠省亲南归
作者：胡延
朝代：清

十年幕府刘公干，日日思归此日归。携手送君杨柳陌，关心游子芰荷衣。独怜越鸟巢枝隐，应有江鱼入馔肥。莫使将军怀揖客，戟门南望彩云飞。
酒
作者：胡延
朝代：清

二十年前旧酒人，牡丹香醉绿绒茵。如今红豆常嵌骨，不信琼酥又入唇。系马柳堤终耐想，飞龙药店定无因。眉州记得天驹好，此日玻璃可是春。
题太原店壁
作者：胡延
朝代：清

才听晴鸠忽雨鸠，麦天凉气似新秋。绿阴遮驿马行缓，不觉夕阳红上楼。西寨村边乌㹀牛，乱山何处觅潜丘。客途最好逢三月，杨柳飞花水满沟。
题太原店壁·其一
作者：胡延
朝代：清

才听晴鸠忽雨鸠，麦天凉气似新秋。绿阴遮驿马行缓，不觉夕阳红上楼。
题太原店壁·其二
作者：胡延
朝代：清

西寨村边乌㹀牛，乱山何处觅潜丘。客途最好逢三月，杨柳飞花水满沟。
题真定店壁
作者：胡延
朝代：清

喜唱高梁出塞歌，忽随南雁渡滹沱。四山落日连恒岳，万井空城吊尉佗。饮马雄心新鬓发，飞龙残梦旧关河。鼓行背水皆陈迹，取次登临古意多。
贺张百熙60寿联
作者：胡廷干
朝代：清
体裁：联

南岳钟英，国有贤辅；北平主计，天锡大年。
清明前二日作
作者：胡廷珏
朝代：清

轻风细柳暗纷霏，节近清明踏翠微。村店家家新酒熟，道途日日远人归。偶寻古寺穿幽径，为爱春山坐夕晖。往岁游踪何处觅，溪边杨柳尚依依。
挽张百熙联
作者：胡廷骧
朝代：清
体裁：联

踵纪阮而蒙令谥，是名宦、是儒林，祝公永寿瓣香，只此二字褒词，已羞旧党；钦泰斗以表哀忱，亦私情、亦公谊，恫我尚居衰绖，又将两行余泪，来哭先生。
凤凰冈
作者：胡式钰
朝代：清

高天初雨霁，草乱凤凰冈。远处人烟白，前溪木叶黄。斜阳下凫雁，秋色入牛羊。不厌鸣蜩聒，游人向野塘。
初秋夜雨
作者：胡式钰
朝代：清

隐几酒初醒，风凉吹户轻。疏镫摇夜色，空雨走秋声。客意花愁损，吟魂水与清。遥闻响飞瀑，萧飒满山城。
夏日卷山勺水处独酌
作者：胡式钰
朝代：清

间居颇无喧，溪清时在目。葭菼日又好，脩脩如翠竹。炎天饮亦佳，薄酌抒幽独。微风生肘腋，余凉借乔木。我醉还可歌，颓阳渐离屋。
徐州登舟至淮阴行黄河中五日
作者：胡式钰
朝代：清

一解徐州缆，扬帆五日风。河声转天外，龙气入舟中。堤树淮流近，人家吴语通。维扬明日路，丝雨忽濛濛。
春夜
作者：胡式钰
朝代：清

却月升檐外，林溪相映新。鱼蛮沙渚宿，花魄石栏春。隐几谐诗便，挑镫选梦频。谁能共幽领，还欲问家人。
晚晴野眺
作者：胡式钰
朝代：清

乍晴客愁豁，饱饭倚双扉。空碧没孤鸟，平沙延夕晖。人烟兼树暝，山寺忽云归。时爱新秋蝶，随风一上衣。
泊燕子矶
作者：胡式钰
朝代：清

夕日媚澄波，风止鸥近楫。遥汀乍有无，断岸暝烟接。系缆侵石矶，旅游意已惬。繁星江面飘，历历上眉睫。崖际耿佛镫，寺楼隐层叠。琅然磬一声，四山下木叶。
秋夜感兴
作者：胡式钰
朝代：清

月暗寥空一雁过，徘徊倚槛奈愁何。天边落木随风早，塞上凉云作雪多。芜馆歌诗惊雀鼠，高楼吹角动星河。年来乡思无聊甚，夜夜澄江梦钓蓑。
挽张之洞联
作者：胡彤恩
朝代：清
体裁：联

文字廿年缘，近从温室追随，经国饫闻名世论；天人百端感，怆绝香山讽喻，忧时犹见老臣心。
挽张之洞联
作者：胡彤恩
朝代：清
体裁：联

百越泪丰碑，当时讲学阳明，曾扫欃枪坚半壁；九年颁宪典，太息鞠躬诸葛，难延岁月竟全功。
挽张百熙联
作者：胡彤恩
朝代：清
体裁：联

帝虚前席，借箸方待留侯，何堪天上赤松，归去道山为导路；公生长沙，忧世有同贾谊，望断江边香草，惓怀君国总伤春。
七夕前一日商雨亭邀同友人游七星岩
作者：胡德琳
朝代：清

朝游栖霞岩，午过栖霞寺。寺古风泠泠，松篁起清吹。拾级登空亭，凉雨随客至。老僧能敬客，椒荈相妩媚。久坐山雨歇，衣襟湿寒翠。听月期良宵，呼云与同睡。
卧佛岩
作者：胡德琳
朝代：清

千尺高岩瀑布流，振衣五月讶深秋。莫言此子津梁倦，卧听沧江日夜流。
泊瀑布塘
作者：胡德琳
朝代：清

维舟向古塘，晚唱回柔橹。渔火一江星，瀑声终夜雨。
过豫让桥
作者：胡德琳
朝代：清

知己由来异感恩，此心难与众人论。野桥呜咽闻流水，疑有当年国士魂。
忆旧游行奉怀月樵都转在皖却寄
作者：胡志章
朝代：清
体裁：古风

黄鹤楼前江水流，黄鹤楼上仙人游。仙人骑鹤去不返，高楼矗立三千秋。青山历历汉阳县，倒影江光如匹练。忆我登楼方少年，酒酣题句呼青莲。卅年不归今老矣，楼亦过眼空云烟。鹦鹉洲，晴川树，都是平生梦游处。襟上犹题倾盖名，卷中但有怀乡赋。江山文藻须人杰，楚国风骚仰前哲。羡君三载驻襜帷，可有芷兰供采撷？君诗神骨濯冰雪，君家世德光阀阅。想见骚坛莅敦槃，定使群材奉圭臬。坐上清言字贯珠，门前流水轮消铁。拥鼻争为谢傅吟，解颐又听匡衡说。君不见楚地茫茫横天下，祗今三户遗民寡。但见青红蜃结楼，谁怜云梦鸿嗷野？持筹饮水知君才，召父杜母期君来。绿章早达通明殿，绣斧荣登御史台。人生久客思乡里，何况故乡有知己！雁足频传锦字书，猪肝那及莼羹美？仙人费文伟，词客祢正平，精爽万古长如生。我欲趁此江月明，布帆一叶秋风轻。与君仙枣亭边路，共话伤今望古情。
辰州
作者：胡怀伟
朝代：清
体裁：五言律诗

百战天王地，辰州等塞垣。城空多牧马，山老不闻猿。暮雨炊烟断，悲风鼓角喧。岭南霜雪重，难慰北堂萱。
别谢文节公祠
作者：胡思敬
朝代：清

鬼星犯座斗柄移，海风吹折枯桑枝。翻山倒海地轴裂，六鳌并力孱难支。丈夫屹立未可惧，剥复相代会有时。吾乡宋末有二老，不以节见谁则知。谢公无官亦无禄，并无一旅随奔驰。敌军开门受降表，大江南北无立锥。聘书到门以死拒，窃愿上比古伯夷。仲尼尊周守臣分，宜于革命多恕词。《三百篇》终录《商颂》，未敢滥及《采薇》诗。首阳饿死志未白，不遇公等当告谁。太公蒙面诛妲己，应立微子而臣之。马前数语寓史法，左右敢以兵甲施。大义凛凛在万世，公急起与相扶持。当公变名学卖卜，混迹岂屑同子皮。麻衣大哭建阳市，一琴一砚常相随。砚则毁矣琴则碎，铜驼卧棘秋生悲。幽燕古俗尚奇节，庙食于此佥曰宜。我欲从公卜死所，公其鉴我示我龟。骊驹在户不忍别，愿荐兰芷招湘累。悯忠相去不咫尺，恨未一读《曹娥碑》。
夷齐庙联
作者：胡思敬
朝代：清
体裁：联

君父未忘，忍饿那可遽死；干戈不靖，惟让乃能息争。
寄秦按察滇中
作者：胡思敬
朝代：清

词客南迁雁未来，百年怀抱向谁开。遥瞻爨玩行师地，颇惜承明著作才。三策平边官豸节，一言耸听失乌台。水曹诗事谁能说，回首觚棱有百哀。
晦若临别贻笺有侥幸不死冀得再见之辞因赋长句奉慰
作者：胡思敬
朝代：清

昔贤忧乱惟祈死，身死犹存耿耿心。今日天将留硕果，吾侪祸不到东林。信陵醇酒馀孤愤，杜甫麻鞋托苦吟。他日南归作流寓，昆山犹可托知音。
江亭小集
作者：胡思敬
朝代：清

辇下文章日寥寂，孤亭兀坐一轩眉。春阴酽酽寻茶梦，宿草茫茫入酒悲。欲障浊尘风又起，乍聆清呗日将移。眼中百雉岧峣甚，曾陷危城听鼓鼙。
清明出郭访袁忠悯墓
作者：胡思敬
朝代：清

行行路何纡，黯黯春将暮。老鸦衔纸钱，挂在梧桐树。十亩荒园径丈碑，云是胜朝都督墓。都督来，敌胆怖。手挽强弓身短裤，八千健儿塞下募，召封平台中使趣，宠以貂裘劳以酺。一朝谣诼起，五城塞黄雾。大道横尸不敢收，妻孥尽室投边戍。沈阳铁骑坚如山，设间陷君君勿悟。峣峣龙井关，谁实纵之度。慷慨勤王师，千里来相赴。自坏长城快敌雠，九州一错真难铸。地下孤魂不可招，閟宫疑有神呵护。珠娘窈窕来上坟，沽酒脱裙香满路。乱世生才疑不祥，蛾眉愈好人愈妒。君不见辽师一溃关门开，经略烦冤向谁诉。头颅裹血行九边，尚坐汪杨代行赂。
湖上迟魏大未至见寄
作者：胡思敬
朝代：清

万种伤心事，伤心祇在心。解人惟见汝，避禄早归林。但倚书为命，宁愁突不黔。他年徵野史，应向鲁溪寻。细数南州彦，谁居第一流。吾侪姑自勉，硕果听天留。未息巴人讼，方怀漆室忧。足音终寂寂，垂涕望高丘。
湖上迟魏大未至见寄·其一
作者：胡思敬
朝代：清

万种伤心事，伤心祇在心。解人惟见汝，避禄早归林。但倚书为命，宁愁突不黔。他年徵野史，应向鲁溪寻。
湖上迟魏大未至见寄·其二
作者：胡思敬
朝代：清

细数南州彦，谁居第一流。吾侪姑自勉，硕果听天留。未息巴人讼，方怀漆室忧。足音终寂寂，垂涕望高丘。
送江杏村还莆田
作者：胡思敬
朝代：清

江郎鬓发垂垂白，一伏青蒲便挂冠。大道黄尘驰羽盖，长门秋雨赋齐纨。酒边骂坐须如磔，梦里朝天涕亦寒。欲补谏书成野史，墨池馀沈起波澜。归卧柴桑种秫田，东华回首泪潸然。九乌未落惊弓堕，一鹗孤飞愧瓦全。遗献待寻晞发集，朗吟遥盼浣花笺。他时幸践还山约，迟汝同烹第六泉。
送江杏村还莆田·其一
作者：胡思敬
朝代：清

江郎鬓发垂垂白，一伏青蒲便挂冠。大道黄尘驰羽盖，长门秋雨赋齐纨。酒边骂坐须如磔，梦里朝天涕亦寒。欲补谏书成野史，墨池馀沈起波澜。
送江杏村还莆田·其二
作者：胡思敬
朝代：清

归卧柴桑种秫田，东华回首泪潸然。九乌未落惊弓堕，一鹗孤飞愧瓦全。遗献待寻晞发集，朗吟遥盼浣花笺。他时幸践还山约，迟汝同烹第六泉。
挽曾国荃联
作者：胡恩燮
朝代：清
体裁：联

奇勋恢半壁东南，继文正培养承平，元老历三朝，古今有几；史笔表一门忠义，与惠敏后先殂谢，大江数千里，遐迩同悲。
秋夜
作者：胡恩燮
朝代：清

蟋蟀啼不止，虚斋秋夜长。隔帘见河汉，云影淡微茫。竹树弄疏响，罗衣生嫩凉。流萤解人意，来照读书床。
挽张之洞联
作者：胡惟德
朝代：清
体裁：联

继左湘阴膺易名旷典，文德武功，焜耀今古；与李合肥称再造元勋，安内绥外，保厘东南。
侍蒋太夫人滕王阁小宴
作者：胡慎仪
朝代：清

章城何幸遇仙俦，会向江楼纪胜游。一片夕阳红蓼岸，数声渔笛白蘋秋。西山雨过烟光碧，南浦风翻雪浪浮。自愧暂依乔荫下，敢同兰桂占先筹。
客途新柳
作者：胡慎仪
朝代：清

金缕毵毵舞态新，额黄初试正宜人。参差灞岸含朝露，掩映章台报早春。青眼慵舒还是梦，修眉未展画难真。风流绰约谁能似，张绪当年最得神。
岁暮
作者：胡慎仪
朝代：清

岁暮崔寒景，凄然自掩扉。眼花看字小，身瘦觉衣服。异地人情薄，家乡鱼雁稀。一心无著处，空复忆庭闱。
岁暮
作者：胡慎仪
朝代：清
体裁：五言律诗

岁暮崔寒景，凄然自掩扉。眼花看字小，身瘦觉衣肥。异地人情薄，家乡鱼雁稀。一心无著处，空复忆庭闱。
岭南道中
作者：胡慎仪
朝代：清

五榇十三人，艰危仗此身。经年泪洗面，百感痛伤神。塞北无茅屋，燕南有老亲。如何千树云，不是昔时春。
满江红·题三泖渔庄图
作者：胡慎仪
朝代：清

古渡扁舟，横系在、柳荫深处。视西风、泖湖秋早，挂帆归去。一片斜阳萦岸曲，半湾流水沿门住。把鱼竿，独坐自忘机，盟鸥鹭。频领略，烟霞趣。寒复暖，朝还暮。趁箕踞长啸，逍遥寰宇。茅屋春深鹤梦老，金炉香袅琴心古。劝垂纶，莫漫向衡门，栖迟误。
自端溪入羚羊峡
作者：胡慎仪
朝代：清

西行过端溪，放棹入谷口。千峰叠回环，一水何深浏。沿津三五家，寥落依山阜。岩石凌空虚，相对如配偶。老坑生奇质，鬼神日夕守。鸲鹆眼难逢，蕉叶贵清厚。造琢付词人，文光直射斗。龙蛇惊毫端，烟云泼墨后。举目眺两崖，苔铺虎豹走。俯耳聆渚宫，风激冯夷吼。山川爽襟怀，笔砚吾良友。对此融心神，萧然出尘垢。孤鸿一声来，魆地乡心陡。
舟行遇暴风雨
作者：胡慎仪
朝代：清

逆水行舟嫌道远，旅人闷对难消遣。倏忽之间风暴来，遥望高山黑云卷。一霎船颠如簸扬，舟子篙乱如飞蝗。随流未辨泊河处，岚光云气芬茫茫。东西南北都不辨，空中但听走雷电。聒耳波涛夹雨声，杳冥变幻如流霰。此时客怀心胆寒，新愁往事集眉端。少年不解离乡苦，老大方知行路难。追思昔日深闺内，玉肌绰约飘香佩。小鬟扶我傍花阴，弓鞋怕溜苔痕翠。宁知中岁苦奔波，烈日狂飙任折磨。自怜憔悴风尘里，谁唱红颜无渡河。坐久云收风雨了，馀霞远带尖峰小。低徊鸥鹭泛清流，忘机只有无情鸟。
凤栖梧 寄姊 见汪启淑《水曹清暇录》
作者：胡慎容
朝代：清

罗袂香微风暗度。佳节重逢，越自生愁绪。镜影懒窥消几许，一枝愁压榴花雨。岁月催人容易故。不是无情，故惹相思句。往事徒悲肠断处，双双燕子来还去。
别景素四姊
作者：胡慎容
朝代：清

姊妹相依久，情亲胜弟兄。忽惊南北别，不啻死生盟。春梦人千里，秋风雁一声。来宵楼上月，空似镜华明。
春残
作者：胡慎容
朝代：清

堂前春已背人归，检点馀光付品题。曲径愁铺芳草路，小桥横断落花溪。无情夜月能相照，有恨流莺莫乱啼。赢得诗人多少意，碧桃空老雨凄凄。
望庐山
作者：胡慎容
朝代：清

奇势环吴楚，崔嵬迥不群。峰从天上现，泉借日边曛。翠色浓堪摘，岚光秀可分。紫烟缥缈处，只许卧层云。
病中
作者：胡慎容
朝代：清

惚惚魂无定，飘飘若梦中。扶行惊地软，倚卧觉头空。放眼皆疑雾，闻声似起风。那堪窗下雨，寂寞一镫红。
秋夜
作者：胡慎容
朝代：清

白露澄清夜，遥空月似盘。庭阶流素影，玉户不知寒。
秋雨忆别
作者：胡慎容
朝代：清

云暗重门掩，烟深锁画楼。故人千里梦，凉雨一天秋。别泪滩头水，离魂江渚流。闷来谁共语，独自下帘钩。
芦雁
作者：胡慎容
朝代：清

横江片影一声秋，楚岸湘波事事愁。同是水云乡里客，归心空怅荻花洲。
菩萨蛮
作者：胡慎容
朝代：清

人言我瘦形同鹤。朝朝揽镜浑难觉。但见指尖长。罗衣褪粉香。若能吟有异。不管腰肢细。清减果如梅。凋零亦是魁。
忆溪上梅花
作者：胡成浚
朝代：清
体裁：七言绝句

记得沿溪踏白云，梅花如雪落纷纷。今朝欲问花开未，雪涨前溪路不分。
与碧轩太守夜话有感赋赠
作者：胡承珙
朝代：清

四座且勿语，为君停举杯。问君从军有何乐，君言痛定犹馀哀。忆昔黄巾遍秦陇，昼磨盾鼻宵衔枚。连营傍山塞谷口，忽然飞雹如李梅。马牛毙野大木拔，暴流怒发声喧豗。是时危坐待没顶，讵料雨歇涛头回。军行偶尔得空舍，解鞍暂憩无疑猜。门前遗火竟谁厝，焰焰已及硝磺堆。仓皇欲出不得出，顷刻将化昆明灰。以裘蒙首急伏地，大声一裂如轰雷。焦椽烂瓦不知处，面目无恙粘青苔。平生绝险此二事，廿年首白难重回。听君语罢起长叹，不经困阨无良材。人生万事有司命，水火不杀商邱开。即今无事抚髀肉，上头千骑东方来。塞马久应识倚伏，海鸥何用生徘徊。为君引满浮大白，有酒不饮胡为哉。
以吴门药酒一罂饷张瑕瑀
作者：胡承珙
朝代：清

虚从海客话瀛州，药物蛮方未易求。多病敢誇医国手，无功合拜醉乡侯。尝新紫蟹来何莫，耐久黄花尚似秋。安得凤凰台下路，为君千丈筑糟邱。
冈山道中
作者：胡承珙
朝代：清

木杪行人度，篱根稚子嬉。草荒眠鹿疃，风堕挂猿枝。白屋贫如许，青山自不知。林端鸣络纬，能得几絇丝。
冬日郡郊述怀
作者：胡承珙
朝代：清

炎徼时无准，经冬未作寒。白云蒸海热，碧树裹烟团。晓市鱼虾贱，丰塍乌雀欢。郊西逢猎骑，为觅鹿皮冠。岁事从人问，官声转自疑。贫缘安命早，病学养生迟。对客常求药，归装只辨诗。犹馀几两屐，未了一生痴。
冬日郡郊述怀·其一
作者：胡承珙
朝代：清

炎徼时无准，经冬未作寒。白云蒸海热，碧树裹烟团。晓市鱼虾贱，丰塍乌雀欢。郊西逢猎骑，为觅鹿皮冠。
冬日郡郊述怀·其二
作者：胡承珙
朝代：清

岁事从人问，官声转自疑。贫缘安命早，病学养生迟。对客常求药，归装只辨诗。犹馀几两屐，未了一生痴。
凤山道中
作者：胡承珙
朝代：清

一缕上炊烟，连村欲暮天。竹林风扫秃，溪谷浪淘圆。埤长分泉约，巫师剧社钱。独怜冬候暖，秧碧已平田。
出郊至船厂督修战舰
作者：胡承珙
朝代：清

十年人海任沉浮，漫浪无端出九州。正合与官充水手，未妨呼我作遨头。生涯拟托庄周瓠，归计犹虚范蠡舟。枉说痴儿能了事，不知身世尚悠悠。
午日
作者：胡承珙
朝代：清

竞渡空佳节，生还尚异乡。蛟龙虽未得，蒲柳总堪伤。懒学灵均问，閒寻抱朴方。赪桐好颜色，回首惜年芳。
半舫偶题
作者：胡承珙
朝代：清

荒城斗大赋山囚，却有洼尊似道州。砌畔花开罗汉面，窗前果结释迦头。何人为下常悬榻，此屋原如不系舟。归去茅檐闲炙背，烟涛还与话瀛洲。
即事
作者：胡承珙
朝代：清

一编入手百忧空，读罢追凉小苑风。芳草意随行处绿，离支颜胜去年红。争田渐解听蛮讼，伐木閒思课隶功。更上澄台聊极目，懒将身世问飞鸿。
哭女随珠
作者：胡承珙
朝代：清

讵有门楣待尔强，祗怜娇小似平阳。银鱼昔每从爷觅，金鹿今闻比母长。幼却膻腥应夙慧，贫疏罗绮尚新妆。谁知未嫁先黄土，裙布无缘愧戴良。十年京国洗铅华，千里关山未见家。官閤牵衣成死别，镜台留照剩空花。杜鹃屡滴思亲泪，精卫难回汎海槎。一种天涯匏系感，层峰何处哭韩拿。
哭女随珠·其一
作者：胡承珙
朝代：清

讵有门楣待尔强，祗怜娇小似平阳。银鱼昔每从爷觅，金鹿今闻比母长。幼却膻腥应夙慧，贫疏罗绮尚新妆。谁知未嫁先黄土，裙布无缘愧戴良。
哭女随珠·其二
作者：胡承珙
朝代：清

十年京国洗铅华，千里关山未见家。官閤牵衣成死别，镜台留照剩空花。杜鹃屡滴思亲泪，精卫难回汎海槎。一种天涯匏系感，层峰何处哭韩拿。
喜雨
作者：胡承珙
朝代：清

谁言井底泉，能应海上波。但看园中花，足知田间禾。井枯少涓滴，花蔫无婀娜。顾此不足道，将奈吾民何。昨来走群望，所惜冤白鹅。事急一投牒，祗恐遭神诃。竟获允所请，谅我诚匪佗。枕上闻淅沥，疑是风声讹。三更疏点布，四更急阵过。披衣起清晓，砌下成滂沱。澄台一以望，海云高嵯峨。雷声起何处，隐隐鸣潜鼍。郊原杂青碧，但见笠与蓑。灌瓜泯楚衅，插秧学吴歌。即我不耕食，所得亦已多。长我旧栽菊，活我新种荷。书池玩蝌斗，画壁怜蜗蠃。鱼游意已忘，鸟啼声更和。讵谁慰勤望，并欲捐烦疴。呼奴酌白酒，劝客金叵罗。